text:
E sahaa hannde oo, yoga e pine kuutortoo ko lemlebbi biyeteeɗo limlebbi «Grégoire» oo, woni ko mbiyaten limlebbi tuubakooɓe koo. Juulɓe kadi ina njogii limlebbi mum en, mo kuutorto-ɗen enen fulɓe. Pine keewɗe ina njogii limlebbi mum en keeriiɗi, kono yoga heen nattii huutoreede. Hannde ɓuri waawde huutoreede e winndere ndee kala ko limlebbi « tuubakooɓe » oo. Limlebbi ɗii ɓuri heewde tuugaade ko e dille lewru walla naange, walla ɗiɗi ɗii kala. Ina woodi goɗɗi ɓurɗi jiiɓaade. Maa mbiyaa leyɗe winndere ndee kala kuutortoo ko limlebbi Grégoire oo wonande soklaaji ɗi ngonaa soklaaji diine.
Limlebbi « Grégoire » (limlebbi tuubakooɓe) oo tuugii ko e dille naange, mo juulɓe oo tuugii ko e dille lewru. Kono kañji ɗiɗi kala ɗi tuugii ko e yontere nde balɗe 7 e lebbi 12 e nder hitaande. Mo “tuubakooɓe” oo ƴetti fuɗde mum ko e yonta kerecee (jibineede annabi Iisaa), mo juulɓe oo ƴetti fuɗde mum ko e fergo nulaaɗo sallallaahu aleyhi wa sallam (JKM).
Ina gasa tawa fulɓe ina njoginoo limlebbi, kono enen kam e keɓaani anndude oon limlebbi. Eɗen nganndi tan, eɗen njoganinoo balɗe jeeɗiɗi yontere (woni biir) ɗee inɗe, ɗeen ngoni : hoore biir, dewo hoore biir, aaɓnde, moobaare, njaslaare, naasaande, mawnde. Kono hannde fulɓe ɓuri waawde huutoraade ko inɗe garduɗe e diine lislaam ɗee, hono, aset, alet, altine, talaata, alarba, alkmiisa, aljumaa. Wonande lebbi, kuutortono-ɗen ko lebbi lislaam ɗii hade kesamkesaagu naatde, inɗe ɗiin lebbi ngoni : haaraan, dewo haaraan, ekn…
Ko kesamkesaagu naati koo, yimɓe fof (walla kam jotondirɓe e nguun kesam-kesaagu ɓee) mbaɗti huutoraade limlebbi mo winndere ndee kala huutortoo oo, limlebbi « Grégoire » mo inɗe lebbi mum mbiyetee : saawiyee, feebariyee, marse, abriil, mee, suwee, sulyee, ut, settaambar, oktoobar, noowammbar, desammbar. Hay leyɗe aaraabeeɓe ko kañji kuutortoo so artii e haajuuji ɗi ngonaa haajuuji diine. Ɓe ndewata kadi ko e inɗe goowaaɗe ɗee. E kitaale jawtuɗe ɗeya, banndiraaɓe men wonnooɓe to Keer (laamorgo Misra) pentaniino ɗiiɗoo lebbi inɗe. Ɗeen inɗe ngoni : siilo, colte, mbooy, seeɗto, duujal, korse, morso, juko, silto, yarkomaa, jolal, bowte, kono ɗe kuutortee tan ko e diiwaan Fuuta Tooroo hee ; yanti heen, pulfule keddiiɗe ɗee keɓtinaani ɗe, sibu ɗe ndiiwtanooma e joɗnde MAPE (Gollordu gootinɗingol Manndeŋ-Fulfulde) jooɗinoonde e lewru suwee hitaande 1982 to Wagadugu.
Limlebbi diine oo (Hijriyya, woni fergo), fawii, no mbiyruno-ɗen, ko jiyle lewru, ɗum noon lewru ko balɗe 29 walla 30. Kañji ngoni ɗi mbiyaten lebbi ɓaleeɓe, hono : ‘Mouharram’ (haaraan), ‘Safar’ (dewo haaraan), Rabia al awal (mawluud), Rabia ath-thani (dewo mawluud), Joumada al oula, Joumada ath-thania, Rajab (mawnum yaawa), Chaabane (yaawa), Ramadan (koorka), Chawwal (humtoraandu), Dhou al qi`da (saftoraandu), Dhou al-hijja (taaske). Ko ɗi lebbi jirlotooɗi, yeru koorka ina waawi hawrude e dumunnaaji hitaande ɗii kala, hawra e ndunngu, hawra e ceeɗu, hawra e dabbunde … E ndii limlebbi, so hiisaama hakindo e nder duuɓi capanɗe tati deggondirɗe, hitaande wonata ko 354,36667 ñalawma. Ɗum noon hitaande kala, balɗe 10 walla 11 haa 12 ina ɓiloo hakkunde makko e limlebbi winndereejo oo, mo nganndu-ɗaa hitaande mum ko balɗe 365,2425 : ɗuum addani feebariyee maayirde balɗe 28 duuɓi tati deggondirɗi (kitaale 365 ñalawma), maayra 29 hitaande nayaɓere ndee (hitaande 366 ñalawma : ñalawma ɓeydiiɗo heen oo, ko nayaɓe 4 kitaale nay ɗe kiisanooka ɗee, ndenndinaa). Kitaale baɗɗe balɗe 366 ko kitaale « ɗe 4 feccata kono ɗe 100 feccataa » walla kitaale ɗe « 400 peccata ». Yeru : 2014 ko balɗe 365 (feebariyee maayrata ko 28) sibu « 4 feccataa 2014 », kono 2016 ko balɗe 366 (feebariyee maayrata ko 29) sibu « 4 ina fecca 2016 ».
To bannge ganndal siyaas, hitaande ko mudda Leydi men ndii taartotoo naange haa arta e tolno umminoo oo. Ɗuum woni ko wiyetee « hitaande ŋorol » (balɗe 365,2422) tee ina seɓondiri seeɗa e hitaande limlebbi iiseejo (balɗe 365,2425). Ɗe ɓurondiri ko 0,0003 ñalawma hitaande kala (woni ɓurondiral balɗe tati duuɓi 10 400 kala).
Bookara Aamadu Bah


c: text/html

text:
Seek Anta Joop jibinaa ko ñalnde 29 desammbar 1923 to Ceytu diiwaan Jurbel to Senegaal. Nde o dañi duuɓi 30 o yahi Pari ngam janngoyde fisik e Simi (physique et chimie) kono o wayli o faati e daartol e ganndal renndo. Ɗoon ɗoon miijo makko heertini, sibu yoga e oropnaaɓe mbiyatnoo ko Afriknaaɓe ngalaa daartol. E nder wiɗto makko ngam heɓde doktoraa o holliti wonde idii hoɗde e Ejipte ndeen ko ɓaleeɓe Afrik, caggal ɗum ɗemngal e pinal Ejipt carii e nder Afrik hirnaange.
Seek Anta Joop jibinaa ko ñalnde 29 desammbar 1923 to Ceytu diiwaan Jurbel to Senegaal. Nde o dañi duuɓi 30 o yahi Pari ngam janngoyde fisik e Simi (physique et chimie) kono o wayli o faati e daartol e ganndal renndo. Ɗoon ɗoon miijo makko heertini, sibu yoga e oropnaaɓe mbiyatnoo ko Afriknaaɓe ngalaa daartol. E nder wiɗto makko ngam heɓde doktoraa o holliti wonde idii hoɗde e Ejipte ndeen ko ɓaleeɓe Afrik, caggal ɗum ɗemngal e pinal Ejipt carii e nder Afrik hirnaange.
Ndee ɗoon deftere, anndiraande Ngenndiije ɓaleeɓe e pinal (Nations nègres et culture), dañii daraja mawɗo e winndere nde.
Nde tawnoo omo huɓindii gannde keewɗe, dalillaaji ɗi o hokki ngam dallinde ngooɗoo miijo ina tuugii e ganngal leƴƴi e ganndal ganni e pinal. Nii woni o holliti wonde Ejiptnaaɓe e ɓaleeɓe njiidi tagoodi (nguru ɓanndu, leeɓi, kine e toni). O holliti kadi pinal Ejiptnaaɓe ɓuri ɓallaade ko pinal Afirik ɓaleeɓe, kadi ɗemngal Wolof kam e hoore mum ina nanndi no feewi e ɗemngal Ejiptnaaɓe kaalatnoo ndeen ngal. Gaa-gaa ɗumɗoon Joop daraniima ndimaagu leyɗe Afrik kam e yo Afrik fof won leydi ngootiri. Nde o arti Senegaal o jokki wiɗtooji makko to Iniwersitee Ndakaaru, haa arti to bannge jiidigal Egiptnaaɓe e Afriknaaɓe.
E nder kitaale 1970 UNESCO halfini mo binndol huunde e deftere wiyeteende « Daartol Kuftodinngol Afrik » winndude, damal jowitiingal e iwdi Ejiptnaaɓe. Nii woni, e ngoon yeeso, o tawtoraa e hitaande 1974 batu winndereyankeewu njuɓɓinanoongu to Keer ngam binndol ngool daartol. Caggal gostondiral miijooji, fanniyankooɓe ɓurɓe maantinde e winndere nde (so wonaa gooto) kawri wonde geɗe ɗo o holliti, kanko e Teofil Obenga, jowitiiɗe e jiidigal hakkunde pinal Ejip ndeen e pinal Afrik, ina ngoodi. Porfeseer Jean Vercoutter wiyi : « to bannge binndol e pinal e hakilantaagal, Ejipt ko e Afrik jeyaa ». Ko noon ne wonande Porfeseer Leclant. Kono tan haa hannde annduɓe ɓe ina luurdi to bannge anndude mbele woɗnooɓe e Ejipt ndeen ɓe ko ɓaleeɓe tan walla ko jilluɓe. Porfeseer Seek Anta Joop sankii ko ñalnde 7 feebariyee 1986 to Ndakaaru. Hol dalillaaji ɗi Seek Anta Joop rokki ngam dallinde ngal jiidigal ?
“Afrik, mbootu winndere”
E wiyde Seek Anta Joop, neɗɗo (homo sapiens) idii feeñde ko e Afrik e nokkuuji tolniiɗi ŋori nguleeki ɗi. Annduɓe heewɓe noon ina ceedtii ɗum. E wiyde makko, ɗum noon, homo sapiens ko ɓaleejo foti wonde, sibu, e tuugnaade e doosgal “Gloger” (ganndo wiyaa noon), tagoore wuurnde e ɗiin nokkuuji ɓalli mum en ina ɓula ngeɗon, ko wiyetee «melaaniin» (mélanine) ngam faddanaade ɗum en cereeli naange. Ko oon melaaniin noon hokkata ɓalndu goobu mum ɓaleewu ngu. Nii woni, so en ndewii miijo Seek Anta, duuɓi ujunnaaje keewɗe, ko ɓaleeɓe tan nguurnoo e Aduna o, tawi kadi ko e Afrik tan, nokku ɗo ƴiye yimɓe jiyteteeɗe ɓuri fof ɓooyde e leydi, fotde kitaale 150 000. E nder duuɗe keddiiɗe ɗe, ƴiye ɓurɗe ɓooyɗe jiytaaɗe, duuɓi mum en ɓuraani 100 000 hitaande. E sifaa kuftodinɗo, ƴiye jiyteteeɗe e Afrik ɗe ɓuri ɓooyde. Aɗa ɓeydoo woɗɗitaade Afrik tan noon, ƴiye yimɓe jiyteteeɗe ɗe duuɓi mumina ɓeydoo famɗude. Alaa fof ko yiytaa haa hannde ko luulndii ngalɗoo doosgal ganndiraangal «Out of Africa». Nde tawnoo Afrik ina yaaji no feewi (30 miliyoŋ kiloomeeteer cowaaɗo), ina sikkaa tagoore nde ƴellitiima ɗo e nder duuɓi keewɗi. Ina teskaa boom wonde ubbitte walla batte (ƴiye jiyteteeɗe) bannge fuɗnaange walla bannge worgo Afrik ɓuri ɓooyde e ubbitte jiyteteeɗo bannge hirnaange walla rewo Afrik ɗe. Njaajeendi ndeeɗoo duunde e ceertugol ngonkaaji weeyo mum, addii ceertugol yimɓe to bannge mbaydi e darnde e tagoodi. E nder duuɓi ujunnaaji dewɗi heen, hankadi yimɓe ɓe ngoni e uujde faade duuɗe goɗɗe, ɓurɗe ɓallaade, ko wayi no Asii walla Orop.
E wiyde Joop, so tawii ko Afrik woni «mbootu winndere», ndeke pinal ummorii ko Afrik. Ndeke wonaa daartol tan Afrik jogii; Afrik woni fuɗɗoode, ko Afrik woni mbootu. Haa e feccere teeminannde noogasiire (Teeminannde XX), ngooɗoo miijo Seek Anta Joop ina luurondirnoo no feewi e ko annduɓe mbayyintunoo ko, gila noon e Hegel, Hume, Kant, Rousseau, Hobbes, ekn …
Nii woni, deftere makko wiyeteende “Nations nègres e culture” woni go’o to bannge luggiɗgol wiɗto daartol Afrik gadiingol dahngo ɓaleeɓe (traites négrières) e sahaaji ɓurɗi ɓooyde. Ina sikkaa noon ko waylowaylooji weeyo ngaddi uujooji aadee, faade duuɗe goɗɗe, ɗum ɗoon noon ko fawaade e keɓagol nguura (jawdi e leɗɗe), e rewrude e nokkuuji ɓurɗi newaade taccude (détroit Aden, Isthme Suees, détroit Gibraltar). Ndeke so wiyaama wonde ko e Afrik neɗɗo idii jarribaade karallaagal paytungal e ndema, alaa ko haawnii heen. Nii woni, ko ɗo e Afrik tafngo fuɗɗorii, mahngo fuɗɗorii, nehngo fuɗɗii, ndema e ndefu puɗɗorii hade mum en saraade feewde nokkuuji goɗɗi.
Bookara Aamadu Bah
Ƴoogirde : wikipédia

robotstxt: allowed

filter: keep


text:
Ɗo yahanoo artaa fof, Muritani siifondirii e CEDEAO nanondiral gollondiral ñalnde alarba 9 ut 2017, to Lome (Togo). Nanondiral ngal ɓuri toɗɗaade ko wellitde yah-ngartaa yimɓe e jawdi.
Siifi nanondiral ngal, wonande CEDEAO ko jaagorgal leydi Senegaal kalfinaangal njulaagu hono Aliyuun Saar, wonande Muritani ko Naaha mintu Muknaas, jaagorgal leydi Muritani kalfinaangal njulaagu.
Ɗumɗoo noon ko kabaaru moƴƴo wonande yimɓe ɓee, gila e teelɗuɓe haa e julaaɓe, haa teeŋti noon e muritaninaaɓe, sibu maa mbaaw yahrude no mbeliraa, sibu firti ko heɗɗooji e keeri nattat teskeede hakkunde Muritani e leyɗe CEDEAO. Eɗen njaakorii tan ɗuum maa ittu jooɓagol weccudi (dewiis) e jamirooje goɗɗe, gonannooɗe banndiraaɓe Muritani e Senegaal caɗeele teeŋtuɗe gila ewenmaaji 1989.
Oo kabaaru bettii heewɓe nde tawnoo, joɗnde hooreeɓe dowlaaji e ardiiɓe guwarnamaaji CEDEA jooɗinoonde ñalnde alet 4 suwee to Monrowiya salinooma ngaal nanondiral, sibu wiynoo Muritani ko « yo waɗ ɗaɓɓaande naattugol e dental hee ». Ciftinen kadi Muritani jeyaa ko e leyɗe cosnooɗe dental ngal e hitaande 1975, ndi yalti ngal ko e hitaande 2 000 ngam toppitaade tan Dental Magreb Arab (UMA), kono ngaal dental cakkitiingal ronkii yahrude yeeso. Seede mum ko hakillillaaji leyɗeele Magreb ɓuri huccitde hannde ko e CEDEAO. Maruk kam nii ɗaɓɓii, tee jaɓanaama, jeyeede heen, Tuunus woni ko e laawol kañum ne, Muritani ne, ko ɓuri famɗude ko fotnoo waɗde ko siifondireede ngalɗoo nanondiral, so ɗaɓɓaani naattude e dental ngal sosnoo.
BAB


text:
Tesko-ɗen e ɗiin dummunnaaji, fulɓe ɓurnoo waawde huutoraade ko fetelaaji ɗi eddaaji ceertuɗi, fawaade e ko waañetee : ina e ɗiin fetelaaji ɗi ɓe innirnoo : bulannde buuta, ko fetel ñiibi, lonka goro, fetel Gabi, lonka dewo, fetel koobi e jawi, loosi goro, fetel tewdi, loosi dewo, fetel bille, garde ko mo jaawle, hawli mo pooli, ekn. Walla so tawii ko o daddoyoowo, o huutoroo laañal, mbaangu, maa dawaaɗi raddo.
Tesko-ɗen e ɗiin dummunnaaji, fulɓe ɓurnoo waawde huutoraade ko fetelaaji ɗi eddaaji ceertuɗi, fawaade e ko waañetee : ina e ɗiin fetelaaji ɗi ɓe innirnoo : bulannde buuta, ko fetel ñiibi, lonka goro, fetel Gabi, lonka dewo, fetel koobi e jawi, loosi goro, fetel tewdi, loosi dewo, fetel bille, garde ko mo jaawle, hawli mo pooli, ekn. Walla so tawii ko o daddoyoowo, o huutoroo laañal, mbaangu, maa dawaaɗi raddo.
Piren pecce raddooji
Raddo gooto (waaño). Ɗuum ko neɗɗo gooto tan ƴeftata njogitaari mum yaha ina yiyloyoo cakkudi.
Raddo dawol. Ɗoo ko yimɓe wuro maa sagataaɓe mum ndentata njaha raddo, ina nganniyii joftude (ɓe mbaalataa).
Raddo naato. Heewi raddeede ko jeelli, canngalle walla noodi. Ngoo raddo ko e nder ladde e nder gasɗe waɗetee. Ko adii fof ko humre waɗetee, joom mum naata e nder ngaska kaa tawi ina nawori ɓoggol, wona e memmbaade haa heɓa hoyre mbaroodi ngonndi nder ndii, fiila heen ɓoggol, walla haɓɓa hunuko mayri. So o gasnii o haɓɓa ɓoggol e koyɗe mayri walla e koyɗe kullel ngel, o yalta o yamira wonɓe boowal ɓee yo pooɗ .
Raddo ñogo. Waɗetee ko caggal juulal futuro. Yimɓe paya ladde teskoyaade nokku jofgol jaawle. Ɓe kirnda, naange mutoya ɓe toon. So niɓɓiɗii, kala higgeere ina hasii tawata ko jaawle ngoni ɗoon, ɓe pella ɗoon. So tawii aɓe ngonndi e dawaaɗi, kala jaawngal pellangal saami reegi, dawaaɗi ɗii ngabboo ngartira.
Raddo baalooji. Gure koɗduɗe, ndenndi ladde, nannga ñalngu raddo. Ɓe kirnda, ɓe mbaala e ladde. Ɓe mbaɗa lanngu (lasol), ɓee kooloya dow, ɓeya kooloya les, ɓe ngona e sammude tawa aɓe nanondiri e nokku ɗo ɓe kawritoyta. Aɓe njogii mawɗo gardiiɗo raddo ngo, ina wonndi e humre mum ngam faddinnde ɓe. Ko dañaa heen fof feccee hakkunde gure ɗee fof.
Raddo lulnde (geymeere). Raddooɓe ɓee luloytoo ko ladde tawa ina nawori daabaaji mum en e dawaaɗi raddo. Aɓe mbaawi wonnde toon dumunna juutɗo (yontere fayi dow). Kala ko ɓe mbari, ina waɗi tebbaan en (renndinooɓe, seelooɓe, reenooɓe teewu nguu). So ɓe ngarta, ɓe ndimnda ceeli teewu ɗi, ɓe paytira wuro.
Fannuuji Kerooje (Jimɗi waañooɓe)
Tiitoonde ɗeen jime ina keewnoo njaanjeendi. Kala heen yimre, ina teskee konnguɗi puɗɗorɗi ɗi keewaani mbaylaandi so ummiima e yimre feewde e yimre woɗnde.
Bismillaahi Arrahmaani
Giɗo Allah mo rokki mi nguru gool
Giɗo Allah mo rokki mi nguru gool yoo
Ko tirdu mi baggel weetndoogo
Baggel mbamu jaawle
E oon sahaa ina woodnoo njeenaari teddundi, korsinaandi, tottetenoondi baañoowo cuɓaaɗo e nder maɓɓe, tawi ko sabu jaambaraagal mum, muñal mum e peewgol mum junngo, tawa kadi sifaa mbaawka mum ina softina, ina hirjina haa teeŋti noon sukaaɓe. ɓe mbiyi :
Miin koy mi rewii e ma
Miin koy mi rewii e ma
Kaaw am baañaan
Mo rewi e maa yoolo
Mo ndew-ɗaa ɗaanotaako
Allaahu Akbar joom am.
Ndeen yimre ina addana suka pullo ɓeydaade jarribeede e nguurndam waaño, e weltaade so tawii nanii ñalaande jangtaande e baañaawo, e ɓetde jaambaraagal mum. “Mo rewi e maa yoolo” ina addana ɗum kadi anndude rewde e baañoowo ina wonndi e dakamme mawɗo. “Bagel wetndoongo”, “bagel mbamu jaawle”, ko noddaandu ndu aldaa e duttal, saanga nde demoowo (fuutanke) muuyaa mawnineede, yiɗata ko innde mum jangtee. Hono no :
Umar Aamadu Maymuuna
Gorko mo Baari e yooli laana
Bari nanaa woondu
So wonaa kelle e kuljinaali boombi.
Pecce kerooje
Kerooje ina peccoo e pecce ɗiɗi : feccere conngi (jimɗi waañooɓe) e feccere yimoore dawaaɗi raddo.
Yimre dawaaɗi raddo
So lella meenii, huunii
Soko lella meenii, huuniima
Saanga nde seele rewi e mbeelu haayre
Nde jaane rewi e toccoonde
So duni koy ñaayaama
Ñaayngal ngal laggaani.
Ina e sahaaji so baggel keekuta jaawara mo Njofaan Jookee e nder diiwaan Booseya honngii, dawaaɗi ɗii fof njerminto, ngona e laawaade, ɗi taaroo mo. Ɗoon o toƴƴa daande omo jata dawaaɗi ɗii. O wona e wiyde :
Ko kali ngoodi doole
Ko cewɗi ngoni dogooji
Ko moreeji njeyi mbaami
Ko juutɗi njeyi jolɗe
Kono ko daɓɓi njaawri jaawle
So jeeri sumii deegooje ndeegii
Mo alaa ƴeɓooru waalda e haame
Mo alaa ƴeɓooru kay waalat ɗaanaaki
Sabu mo alaa seele seelotaako
Mo alaa jaane jaanndotaako
Mo alaa sooyru sooynotaako
Mo yiyi seele darngu buulo
Mo bukkel dow laaci
Mo yiyi jaane ɓawla hunoko
Gooboo cegeneeji
Ndane sammba e aarabel dawaaɗi.
Yimre baañoowo
Jimoowo o wona e wiyde:
Daddo baro mo ñaamaa teewu daande
Miin koy mi ñaamii caaynaandi
Mi ñaamii cide beeli
Jannde beeli e balaaje mayo
Kibboo ! Gooto joom wutte ooli,
Mo tuba ooli
Mo kufunaaji gelooɗe,
Kanoyel barbuubi
Joom nano winndaango,
Mo ñaamo tanngilaango
Junngo maa wonaa ñaaku
Wonaa ɓalndu ñaaku
Kono ñallataa jumaani
Hiirataa nawaani
Waalataa liiraani cawgu.
Baañoowo oo wiya :
Sinno wonaa mo rewi ɗi jalee
Mo woppi ɗi waalda e saayna
Maa mi rew e buuli Allah
Buuli annabiijo allah
Buuli kaaw men kuumeen
Ɗi ndewii ɗoon naane
Ɗi ngalaa gaynaako
Ɗi ñemmbaa baawo
Ɗi ndarii ɗi ndartindii
Ɗi nduŋii ɗi nduŋkilii
Ɗi piiptii ɗi mbilli laaceeje
Foti e kibboo turiima
Kibboo sorii e kooli
Waabii e nammaade
Gitel woowi seede
Ɓernde duri e miijo
Peɗeeli kooti e dawaaɗi
Mikiñeeji kimƴi,
Simin waɗi sowti
Ladde wonti pooye
Kural jogii e wirngo ngaari
Ngaari turii tuuɗi
Ndi turii kadi ɗi tuuɗi
Ndi ƴakki ɗemngal ndi ɗigginaani
Gele ngaari njeewti koode
Korsundi koy yanii
Ndi jaalel kuumeen
Sammba sigaa daaguraan
Bajjo ñalla sonnganaaka
Haamiidu Mammadu Bah, Catal FƁPM Suwoyraat
Ina jokki


text:
Fafiiri ngaandiiji (méningite cérébro-spinale) ko tati. Holi ɗiin ? – Fafiiri tiiɗnde (dure-mère e Farayse). E wiyde Gerek en, ko dendron (dendrites, arbres, arborisation) : ɗum firti ko so ƴeewaama e lonngorɗe wayata ko no annama cate lekɗe nii. – Fafiiri Njamala (e Farayse Arachnoide) : firti ko so ƴeewaama e lonngorɗe nanndi ko e geese njamala. – Fafiiri mimri (e Farayse Pie-mère).
E nder ɗeeɗoo kette dime ngaandi, ndiyam keelelam ina ɓula walla ina wala e nder noorol keeci. Tuubakooɓe mbiyi ɗum (LCR = liquide céphalo rachidien), woni ko mbiyat-mi ‘ndiyam keelelam ngaanndi’. Ko e ɗee kette dime ñawu nguu feeñata. Addata ñawu ngu ko mboros biyeteeɗo «méningocoque ».
Mboros fafiiri ngaandi hoɗata ko e fuurna foofaango (carrefour aéro digestif). Ko ɗoon o ummotoo, o rewa e limfatik o naata e ƴiiƴam, o yettoo fafiiri ngaandi. Ñawu nguu ina heɓtoo suka, ina heɓtoo sagata kecco, debbo e gorko kala, suka e mawɗo kala. Gondunooɗo e ñawu nguu, so sellii, ina waawi areede ngu laawol goɗngol so tawii senaaki.
E nokkuuji men, ñawu nguu ina yaawi reɓde e saraade. Ndaaɓoor ñawu ngu waɗata ko gonduɗo e maggu haala, henndu weɗa toɓɓe tuutaaɗe mum, mo ñawaani oo foofa ɗum en : nii woni oon raaɓaama. Ñawu nguu ina heewi feeñde e sahaa nguleeki, teeŋti noon e lewru mee.
Sifaaji ñawu nguu to mawɗo e to suka
E nder balɗe ɗiɗi walla tati ina feeña e :
Fannu makko gadano :
- – Paawngal nguleeki ɓalndu
- – Gaab-gaabtugol
- – Muuseeki hoore
- – Daande jeɗɗa, muusa
- Safrooɓe ɓee so tawii ina njiɗi ɓeydude e laaɓtindaade ñawu ngu, ɓe pinngat ñawɗo e noorol keeci ngam yiyde ndiyam keelelam ngaanndi hol no siforii. So tawii joom mum ko ñawɗo, ndiyam ɗam ina jirgitoo, na wona coojam, ɗam iirɗa, ɗam waɗa mbordi.
Sifaa ñawu nguu e fannu mum ɗiɗmo
- – Tuute keewɗe
- – Reedu yoorndu
- – Siññere ɓurtunde
- – Daande jaɗɗunde
- – Ina jeyaa kadi e sifaaji ñawu nguu, ŋaañaade njaaɓordi koyngal.
- – Ina ɓeydoo heen kadi jaɗɗugol looñƴi gite.
So ñawu nguu bontii, sifaaji ɗii ɓeydoto :
- – Paawngal toowngal
- – Pittam ɗaɗi junngo njaawɗam
- – Ayaawo hulɓiniingo
- – Putte puƴe e hunuko e toni
- – Muuseeki jokkitirɗe
- – Ñawɗo oo naata e kallu-lahaa
- – Ñawu nguru ɓalndu mbonngu
- – Dardari ƴiiƴam ɓernde
- – Tuƴƴam ɓooƴee wiyde annduɓe ɗiɗo
Sifaa Fafiiri ngaandi to muuynoowo
- – Paawngal paafngal
- – Paafaali golle reedu
- – Cukalel ngel ko goyowel tee ko kaaɓningel
- – ɗuure ndee ina foti ƴeeweede.
Hol no ndeentorto-ɗen ?
So tawii en njiyii maale gadane ñawu nguu, joom mum foti ko naweede to safrirde, nanngee toon, safree no haanirta nii. So joom mum daɗii maayaani ina heewi wonde garjuɗo : maa muumɗii walla faaɗii.
Sammba Gata Bah, hooreejo Catal Kayhayɗi


text:
Wejo finaatawa egga-hoɗaaɓe to Burkinaa yuɓɓinaama tuggi 11 sulyee haa 28 sulyee to Galle pinal Farayse « Georges Méliès » to Wagadugu. Geɗe pinal Fulɓe Burkinaa keewɗe ina kollitaa heen. Min podaniino on artude heen e ndeeɗoo tonngoode : min mbaɗii ko min mbiynoo. Winndannde ndee noon ko e Fulfulde Burkinaa.
Ɗum woni duuɓi tati kawrital rewɓe e worɓe ley Association Culture et Developpement Agropastoral (ACTDAP/Weltaare) na darani jaaral yeeso finaatawa egga-hoɗaaɓe ley Burkina Faso. Golle ngal kawrital na haandi mballa.
Ɗuuɗal egga-hoɗaaɓe ley Burkina Faso (11% yimɓe leydi) e ko ɓuri hewde faro soɓiire leydi haɗaay finaatawa maɓɓe majjeede. Kawrital ngal wallitan egga-hoɗaaɓe no jeytirta finaatawa muɓɓen. Faa hannden du, ngal hollitan heddiiɓe du, finataawa fulɓe. Golle kawrital (ACTDAP) ɓeydan semmbe yillondiral yimɓe Burkina fa e njillondiral finatawaaji maɓɓe. Ɗum saaboto jam e ɓantaare ley leydi Burkina.
Deyka taariki
Fulɓe na limtee ley leñi tedduɗi nder Afiriki. Iɓe tawee ƴuude Gine faa e Sudan. Ƴuudi maɓɓe dartinaa-ka gere gooto. Won mbiiɓe kee fulɓe yo Eciyoppi ummii. Woɓɓe mbiyi faro Makka ɓe ƴuuri.
Nder Burkina Faso, nde yimɓe hemre limtaa fu, fulɓe sappo e go’o tawete ley maɓɓe. Ndelle fulɓe ndewti moosinkooɓe e ɗuuɗal.
Ko fulɓe tawranoo Burkina Faso na waɗa duuɓi 600 yaade 700 hikka. Caggal sankitagol laamu Sonrhaï en, hitaande 1591, jonnde fulɓe heɓi semmbe, faa minñi laamorɗe Liptaako, Jelgooji, Barani, Baan, Tiw, Dookuyi…
Laamorɗe fulɓe goɗɗe na njooɗii leyɗe samogooɓe, markaaɓe e moosinkooɓe. Taariki no ɗe puɗɗiri anndaaka sanne. Ko anndaa, fulɓe Burkina Faso ko ɓuri hewde, Maasina, Kunaari maa Hayre ƴuuri.
Genum nde, fulɓe na cenndirenoo golleeji muuɗum en : rimɓe na ɗoon, riimayɓe na ɗoon, wayilɓe, maabuɓe e gargasaaɓe na ɗoon… : Rimɓe : yo arɓe, durooɓe e moodibaaɓe. Riimayɓe : hewɓe maɓɓe ƴuwataana e naatuɓe rimɓe, caggal konu. Wayilɓe, gargasaaɓe e maabuuɓe : ko rimɓe e riimayɓe ngaɗataa fu, yo kamɓe ngaɗata. Mono maɓɓe du fu, e golle muuɗum. Fulɓe na annditiree ceɗooje muuɗum en. Suka fu, seɗoore baaba muuɗum adata. Kamɓe njammbirtee : Dikko, Bari, Ba, Jallo, Ka, Li, Tammbura, Tal, Boli, Bannde, Jannde, Balde, Si, Sidibe, Siise, Diyum, Seydi, So, Sonnde, Jakite, Sal, Ja, Hamma, Diyaw Mbow, Niyane, Bokum, Diyawara, Dem, Diyak, Diya- manka, Mballo, Boyro, Sabali, Diyawo, Kande, Nayete, Bello, Bal, Ngadiyaaga, Sangare, Sankara, Sagari, Lido.
Ndenɗiraagu na woodi hakkunde fulɓe, hono : hakkunde Jaljalluɓe e jelgooɓe, hakkunde Dikko, Sidibe e Bari, hakkunde Jakite e Boli. Fulɓe yo Fulfulde kaalata, de won ɓe fulfulde muuɗum en lalli. Nder Mali, to wi’etee Waasulu to, hewɓe kaalataa fulfulde. Hannde hannde, ko ɓuri heewude e fulɓe, yo alsilaami en. Ɓe ndewataa diinaaji tobbi. ammaa alsilaamagal woɓɓe maɓɓe haɗaay ɓe jokkude finatawaaji goɗɗi, hono rookaade kammu wawtu yooro. Labatu, o tuubaaku ɗemnganke mawɗo, kanko wi’unoo kee pulaaku fulɓe annditiretee. Seeɗa majjum won hulude ɗawre e semteende, heewude muñal, teddeengal, hakkillo e ɓeernde. Pulaaku senndannoo pullo e mo wanaa pullo. Amma hannde, ɗum fu ɗum wattitoke sabu fulɓe ɓe pulaaku lalli na tawee. Faa hannde, woɓɓe na mbi’ee na njogii pulaaku, tawee wanaa fulɓe. Ndelle wanaa rimeede pullo tan hokkata neɗɗo pulaaku. Mo wondaa kaaɗaaku fu, na waawi tawreede pulaaku.
Jawdi ndonaandi finatawa fulɓe
Burkina Faso yo leydi siiji njillondirdï. Yimɓe CNRST/Wagadugu kollii ke siiji (leñi) ko foti cappanɗe jeegom mbuuri Burkina. Taariki burkinaaɓe, piilol nguurndam maɓɓe e jillondiral maɓɓe e yimɓe leyɗe goɗɗe walliriiɓe e jawdi ndonaandi faro finatawa. Yimɓe ɓe heggataa hono remooɓe na joɗdii e egga-hoɗaaɓe (marooɓe). Joɗdagol maɓɓe haɗataa gooto fu heddo-daade finatawa mum. Amma yimɓe Burkina fu na kawti jawdi ndonaandi laatiindi fu. Egga-hoɗaaɓe Burkina (fulɓe, Tuwaregu en, Bellaaɓe) waɗii jawdi ndonaandi mawndi faro haala, taali, balli, jimi… Faro munkaru, mbami… faro weltaare hono dewle, ndenɗiraagu… Faro ñeeñu golle (golle guri, moorngo, pare, ñoongo, neemingol …) Faro sawrugol, ittugol basi, sawrugol e anndal kujje, ka laati banngal baɗɗal pucci… Jawdi ndonaandi ndi fu, na ɓeydo faa hannde. Amma tiiɗormaaji hono ɓuyto jawdi adunaaru e kuuɓol ley duuniyaaru fu (mondiyalisasiyon) na woodi.
Ko ɓuri hewde jawdi ndonaandi egga-hoɗaaɓe yo jawdi wawaandi eggideede. Cuuɗi maɓɓe yo cekke, na hoyi ñiɓude, na hoyi ñartude. Ɗum waɗi ko wi’aa ke egga-hoɗaaɓe heggidan e jawdi muɓɓen fu. Jawdi ndonaandi egga-hoɗaaɓe na ɓuytoo saabe egguuji kewɗi. Ndelle hilnaade ndi e faggaade ndi na tilsi. Hannde warugol gineeji mana (paɗe mana, taasaaje mana, danɗe mana, daage mana…) na lallina gineeji hono cuuɗi cekke, gollitirɗi guri, haabu, leɗɗe…
Mardi e cewli (luusi)
Gollal faggude ngal fulɓe anndiraa yo maral na’i e kujje pamare. Iɓe ndema gawri, mbayeeri, muutiiri e mbammbaari. Maral maɓɓe yo maral eggu-eggu (cewli) sabu wawtu fu, ɓe dilliran to huɗo e ndiyam woodi. Nagge na horsi ley finaatawaa fulɓe. Ley hoggo wuro, nagge na waawi tawa wo hawtaange. Ɗumle soni ronugol warii fu, nge sonnete dey kaalisi magge feccee hakkunde kawtuɓe nge. Durooɓe mbi’i noone nagge na mbaawi holfude ko warata jaango.
Ɓi-pullo fu, yo ñannde lamdu muuɗum baaba muuɗum hokkata ɗum nagge. Ngeen nagge, won puɗɗe jawdi ɓiɗɗo oon. Ley mbirdi ɓiɗɗo oon, o faaminte ke keɓal makko jawdi haɓɓondiraanaa e cellal e jiidagol nagge ngeen. Ko waroyta, baaba ɓiɗɗo oon hollitan ɗum na’i goɗɗi ɗi jeyi. Ndeen, o faaman ke nagge na tilsani o. Gaɗa dewgal makko, o jeytata na’i ɗi o jeyi (hoggo makko feere).
Munkaru fulɓe
Fulɓe e nanndi muɓɓoy eggu-egguuɓe (cewli) fu na tilsini munkaru. Hadde alsilaamagal e semmbe tuubaaku fulɓe Burkina, Mali e Niger na kawti jimi, jimirɗi e jimooɓe piltotooɗe ley gelle tati ɗeen e ley gelle ɗakkiiɗe goɗɗe. Kiirooji ɗi ɓe ngaɗata na kawra e wawtuuji mbeltaaje cewli, kawrite wuro Iaɓiiru dewle, lamndooji kiirooje teddeengal, kiirooje jokolɓe hono gerenaana, jimi e mbami sukaaɓe rewɓe e worɓe seeno-Boobola.
Tinndinooje hokketeeɗe ley jimi na keewi : Mantooji heɓa sukaaɓe hannde yaara yeeso, ɗi durooɓe, pilki, nokkuuje cewli, daabaaji rewɓe e worɓe e nokkuuje njiɗaaɗe. Na woodi du jimi baabiraagu maa njeddondiral. Jimi fulɓe ɗin fu yo kiɗikiɗi sabu ko ɓuri heewde yo jimi ɗi yimɓe fu tawi dey na anndi njimete. Amma jimi njiɗondiral na tawe, Iawɓe du na njamma yimɓe mawɓe ley jimi muɓɓen. Ɓe na kokke buuɗi, kanŋe, na’i… Sereendu, duliyaaru, booboligal, hoddu, jurekellin maa molaaru (jimirɗi faro Mali), wogeeru, horde, faandu, baylol, ceketeeje (jimirgal juulnaaɓe), woodi gineeji gollitirɗi (jimirɗi) fulɓe.
To fulɓe na annda ke maabuuɓe yo jimooɓe mbaawuɓe jimi sanne e gollirde jimirɗi keewɗi. Woɓɓe maɓɓe ɗum tan gollata, amma na woodi gollooɓe golleeji goɗɗi. Ɓe fu, iɓe mbaawi wamude sabu hadaaka. Horde tan rewɓe maɓɓe mbaawi gollirde. Jimi e mbami ɓeen anndira. Ley leyde Burkina, Mali e Niger, eɗen mbaawi limtude jim innde wootereeji hono ɗi : Seygalaare : jinnaaji njimani ngol nagge na wi’e sayyee. Caggal mum, ngol yimanaama Hambodeejo Paate yalla mo kunaari (Mali). Njaru : aranel fu, ngol yimanataakena jinaaru ndiyam remru, dey ngol sakiti ngol yimana Buubu-arɗo galo mo Neene (Mali). Ndodo : yo neɗɗo jelgooji Burkina wi’eteeɗo Haamidu Haman Kulle Musa, ngol yimanaa ma Demba Sidiiki mo Banh. Bawdi : Damonzon Diarra mo Segu jimi ngol dey hokkiti ngol fulɓe fu. Durgama : yo Mammadu nduuldi Bulkaasum Ƴuuroo Booni (Mali) yimi ngol. Biidi koole : jimol maabuuɓe Banh (Burkina). Garbaare : woɓɓe wi’ayna ke ngol yiimanaakana Garba Mana kaananke Bambanraaɓe. Wiire : maabuuɓe yimani koye muɓɓen. Ewli : jawamɓe njimi ngol Jimi fulɓe na keewi, na woodi, na hebbini nafaa. Hono ni : sereendu na sawra ñabbi goɗɗi. Kakkilee wooɗa, sabu jimi mbami e jimirɗi fulɓe ɗi finatawaaji hono Gerenaana, Boobolial e Baylol,. Puɗɗii lallugol (mutugol).
Ñeeñu banngal baɗɗal pucci
Puccu na tilsi sanne ley nguurndam fulɓe. Puccu wooduno mbaɗɗu fulɓe wawtu konuuji. Tiigaade puccu na tiiɗi sabu go’o ka ɗum na holla jawdi e ndimaaku, gaɗa ɗum du jogola lebbo e jogoowo lobbo na tilsi. Puccu ñamatana gawri. Ɗum na saabi jeytondiral maa kawtal hakkunde fulɓe e ndemooɓe. Ɓuruɓe jawdi e semmbe tawdeteno pucci. Wanaa fantifujo waawani pucci. Ñeeñu waɗɗaade ɗi, durude ɗim e waɗude ɗi ko neɗɗo haaja fu woodannaana fulɓe konooɓe ɓuruɗe waawude mbaɗɗu. Fay hannde katin ley pijirdeeji e mbeltaaje, ɓiɓɓe kanankooɓe na heddi na holla anndal e waawugol muɓɓen pucci. Ɗum na holla ke ɓe na heddodi e yiɗde pucci.
Ñeeñu moorɗi (moorli)
Fulɓe rewɓe na annditire moorɗi muɓɓoy. Ñeeñu moorɗi na woodi semmbe to fulɓe. Ley moorli maɓɓe eɗen mbaawi limtude : – yubaade moorɗi fulɓe rewɓe fu yo e yubaade ƴuwata. Moorgo yubaade na nanndita e ƴonngo (hooƴolde) ngaari maadu e laacol ndontoori. Kewɓe soni mooroke yubaade fu, yo kaɓɓan gaarawol nguru seŋaaŋol tankaaje, tammaaje, keede daneeje, allubanaaje, tonke e dube. Yubaade faro hoƴƴudu waɗante diggol hono laacol puccu.
– Gabida : moorgo gabida na nanndita yubaade. Diggi tati waɗete : diggol ñaamo, diggol nano, diggol hakkunde yuwde tiinde faa hoƴƴudu. Ngol du timmitana hono laacol puccu.
– Yimbi-yamba : yo moorgo yubaade ɓeyda moorɗi cewɗi jipporiiɗi faro to noppi.
– Dakka-fecca : yo moorɗi jipporiiɗi faro to tiinde e to noppi. Moorɗi keddii fu yaaree caggal.
– Seleti yubaade moorete ko moorli cewɗi ɗiɗi jippiniree faro to boke.
– Moorli cewɗi goɗɗi yaaree caggal. Seleeti na waawi feɗneede allubanaaje.
– Darel-arel : yo yubaade ɓeyda diggi ɗiɗi feɗaaɗi colle e allubaanaaji.
Diggi ɗiin jipporoo faro to boke.
– Pesen-pesen : yo moorli cewɗi kawruɗi na cekondiri ɗiɗi ɗiɗi hakkunde hoore.
Ñeeñu kolte
Hannde hannde, kolte kaddule yo ko tilsani ɓi aadama fu. Eɗe ɗowta ɗum ley nguurdam mum yuwde yarugol muuɗun adunaaru faa yaha yawtagol mum. Kolte kaddule nannata ɗum hakkunde, kañje faa hannde holla ko neɗɗo jehaa e ko woni.
Siiji egga-hoɗaaɓe dagu fulɓe ɓantii ñeeñu kolte kaddule nguru, Ieeɓi baali, haabo na holla semmbe majje e sifaaji kewɗi. Ngoonga, fulɓe heɓii ñeeñude illumaaji banne golle guri, iɓe waɗira ɗi saayaaji hono pantalooji, kilottiiji e jileeji. Ley ɓaleeri (Afiriki sib sahareyen) fulɓe na limtee ley waawuɓe lobbum mottugol len e haabooji. Banngal majjum dewte mbinndaaɗe na gollita ke yo maabuuɓe gollata ɗen golle. Rita ROLLAND, ley dewtere mum Telem tewtiles (K.I.T Amsterdam, 1991) wi’i ko gilla seekel sappo e go’aɓo gaɗa lisaa (Jésus Christ), Fulɓe na gollanoo ndemri haabu e mottugol leppi haabu e Ieeɓi baali e ngeelooɗi.
Farooji kuɓeeje moosinkooɓe e kuɓeeje Burkina goɗɗe, Fulɓe wallii sanne anndal mottugol. Ngoongu, wakati keeɗu, fulɓe mottooɓe njiltoto ley kuɓeeje ko na motta ko na njoɓee.
Fulɓe, wanngarɓe e julaaɓe waddi ñodi kesi, e ko ɓuri fu tuppinngol saayaaji. Ɗum fu yo to Iaarabuuɓe ɓe adi. Cañi arani fulɓe yo leppi haabo pamari ɗi njaajeefi arani sm 15 yaha 20. Ɗin kawrondinte ko ñowte pantalo kilotti e forokiya (dollokeji).
Hannde hannde, cañi fulɓe yo cuddaamaje ɗe nooneeji kewɗi takketeeɗe faa ñañiniree cuuɗi.
Naatugol gude tuubaaku hono baajen ley leyɗe saabanoken fulɓe ɓornagol dollokeeji gude ɗen wawtu mbeltaaje. Eɗe kawti jo’o ley jawdi ndonaandi fulɓe.
Haamiidu Jallo,
Taarikinke Jiyloowo kuftodinɗo duttorɗe Ngenndiyankooje Burkina


text:
Baaba en an fuɗɗii fillitanagol lan fii hajju maɓɓe arano on tawi batte gonɗi hino ka gite maɓɓe, ɗenngal maɓɓe ngal hino teddi, hiɓe moosi.
Mi wi’i: Baaba en an - tawi on alhaali ɗon hino ŋalɗinimmi - hiɗon yewtirde sifa on faalaaɗo malal e laawol aranol.
Ɓe maaki tawi hiɓe yewtude lan: Mi fillanto ma jooni e hoore miɗo weltii fii ngun hajju an, mi artira ngon welowelo feƴƴunoo ngo wonungo ka nder ɓernde an.
Enee a janngaali konngol joomiraaɗo:
﴿ بِسْمِ اللَّهِ الرَّحْمَنِ الرَّحِيمِ وَإِذْ جَعَلْنَا الْبَيْتَ مَثَابَةً للِنَّاسِ وَأَمْناً ﴾.
(Annditee fewndo men waɗunoo suudu ndun werde e hoolaare fii yimɓe ɓen).
Ko konngol joomiraaɗo e ɗenngal Annabiijo makko on Ibraahiima:
﴿ بِسْمِ اللَّهِ الرَّحْمَن ِالرَّحِيمِ رَبَّناَ إِنِّي أَسْكَنْتُ مِنْ ذُرِّيَتِي بِوَادٍ غَيْرِ ذِي زَرْعٍ عِنْدَ بَيْتِكَ الُْمُحَرَّمِ رَبَّنَا لِيُقِيمُوا الصَّلَاةَ فَاجْعَلْ أَفْئِدَة مِنَ النَّاسِ تَهْوِي إِلَيْهِمْ ﴾ .
(Jooma amen ! Min mi hoɗinii jurriya an on e aynde nde maraa puɗiri ka suudu maaɗa horminaandu, jooma amen! Ko fii yo ɓe ñinnu julde waɗu ɓerɗe e yimɓe ɓen yaha e maɓɓe).
E hino ɓernde an nden hino faalaa ka laawol ɗiɗaɓol wano nde faaliranoo ka laawol aranol, ndun suudu laaɓundu e nden aynde, hoɗiraande sabu teddude wahayu, heewunde annoora e laaɓal e giggol laaɓungol e ŋari.
Baaba en an maaki ɗun, ɓe yuɓɓi gimi juutuɗi.
Ɓaawo ɗun baaba en an ɓanti hoore maɓɓe nden ɓe maaki: ko nii ɓernde an nden ƴettirnoo hajju arano on, no on saa’i hewtiri mi annditay mo. Hari mi torinoke jooma an ton yo’o arsikan malireede hajju ka laawol ɗiɗaɓol e ka laawol tataɓol e ka laawol nayaɓol.
Mi lanndii baaba en an e hoore ŋalaw:
• Taw hara si hino waɗɗii nde ɓe hajjata ka laawol aranol e ka laawol ɗiɗaɓol e ka laawol tataɓol e nayaɓol ?
- Wonaa non woniri, ko woni tun hajjugol nde wootere hino waɗɗi maa si tawii hiɗa hattani. Ko konngol joomiraaɗo seniiɗo on ka nder deftere makko teddunde :
﴿ وَلِّلهِ عَلَى النَّاسِ حَجُّ الْبَيْتِ مَنِ اسْتَطَاعَ إِلَيْهِ سَبِيلاً﴾.
{Hino woodani Allaahu e hoore yimɓe ɓen hajjugol ka suudu kaaba laawol gootol wonannde on hattanɗo).
Si tawii non ko hajju ɗiɗaɓo on e tataɓo on e nayaɓo on ɗun ɗon ko yiɗaa ɗun..
• Awa yewtee lan fii hajju mo’on arano on ?
- Ɓaawo mi hewtii nokku ka wi’etee (Juhufa) ɗon ko gooto e nokkeeli ɗi sari’a lislaamu on waɗi ɗun fii harminirgol wi’eteeɗi (Mawaaghiit Al ihraam) ɓaawo mi hewtii ɗon mi anniyii harmingol Umra tamattu’u on yaha ka hajju ko mi ɓattorɗo ɗun Allaahu, mi ɓortii conci an ɗin wattii conci harminirɗi ɗin ɗille ko dolloke e wudere daneeji ɗiɗi, ɓaawo ɗun mi nootii mi wi’i ka haalaa aarabu laaɓuka: [Labbayka- llaahumma labba-yka, labbayka laa sariika laka labbayka, innal hamda wanni’imata laka wal mulka, laa sariika laka labbayka].
No mi wi’irnoo [labbayka)kulol e yankinaare heɓimmi ko mi joganooki ko adii ɗun, mi annditi ko heɓaynoo imaamu ma’a on (a s) immorde e kulol e soyɗugol ɓanndu e teddugol ɗenngal e me’ugol fewndo o noototoo sabu kulol Allaahu seniiɗo on.
Gila nde mi harminnoo yiidugol e sonnaajo e gollitirgol anngiri, e ndaaritagol e ndaarorgal fii cuɗagol, e ɗuwagol naange [e ndiyan] e wattagol ko ñootaa e huunde ko woni ñaawoore e mu’un e suuseeti e suuɗugol hoore nden harmanimmi, e ko wonaa ɗun immorde ko yewtaa ka nder defte fighiha.
• Ɓaawo non on harminii ?
- Ɓaawo non mi harminii mi yahi Makka hari ko mi laɓɓiniiɗo, fii yo mi wanngo ka sera suudu kaaba laabi jeeɗiɗi ko mi fuɗɗorɗo ka hayre ɓaleere (Aharul Aswad), lannitori ɗon kadi. Mi juuli ɓaawo mi gaynii wanngagol ngol darɗe ɗiɗi wano julde subaka nden ka ɓaawo (maghaamu Ibraahiima) ko mi ɓattorɗo Allaahu golle an ɗen fow immorde e umra e hajju.
Ɓaawo ɗun mi yahi dogugol ngol hakkunde Safaa e Marwa laabi jeeɗiɗiɗi komi fuɗɗorɗo Safaa sakkitori Marwa.
Ɓaawo mi timminii laawol jeeɗiɗaɓol ngol Marwa mi taƴi seeɗa e sukundu an ndun.
Ko taƴugol ngol mi timminiri Umra hajju on, mi itti ko mi harmini kon tawi ko mi habbiiɗo hewtugol ñalaande jeetataɓere nden e lewru donkin ndun fii yo mi harmin gila Makka tigi laawol go’o, ko non ngol ɗo’o harmingol jooni ko fii hajju on wonaa fii Umra on.
No ñannde jeetati on hewtirnoo mi haddii wudere an nden mi wattii dolloke on ka laawol ɗiɗaɓol mi anniyii horminanagol hajju on, mi nootii, ɓaawo ɗun mi fewtiri Arafa komi ƴawuɗo otowal ngal alaa ɗowdi ɓaawo waɗugol ɗun hino waɗɗii lan komi fuɗɗorɗo ñannde jeenay donkin haa naange ngen muta.
Ɓaawo naange ngen mutii ñannde jeenay on tawi miɗo Arafa mi fewtiri Mujdalifa mi waali ɗon jemma sappaɓo on e donkin, ɓaawo hino waɗɗii lan nde fajiri ñalal sappaɓal ngal feerata hara miɗo Mujdalifa mi wona ɗon haa ko ɓattii fuɗugol naange ngen.
Ɓaawo naange ngen yaltii ñannde sappo on mi iwi Mujdalifa mi yahi Mina miɗo jogii kaañoy koy mi ƴetti Mujdalifa ɓaawo waajibii tati hino habbii lan Mina nden ñannde ɗi mi waɗata ɗun ko woni ɗin:
1-Bugagol jamaratul Aghaba on kaaƴe jeeɗiɗi gootun gootun.
2-Hirsugol layya on Mina.
3-Femmbagol ngol Mina.
Ɓaawo mi gaynii ɗun mi femmbike mi itti ko mi horminii kon si wonaa yiidugol e sonnaajo maa waɗugol anngiri [e waañugol], mi yahi Makka kadi fii wannga-nagol Hajju ngun mi juula julde wanngagol ngol, mi doga hakkunde Safaa e Marwa, wano mi wanngornoo mi juuli mi dogi fewndo mi ari Makka ka aranun, ɓaawo mi gaynii ɗun mi wanngii ko wi’etee [tawwafu-nissaa’i kon]mi juuli julde wanngagol ngol, ɓaawo ɗun ɗon fow mi yiltii mina ɓaawo hino waɗɗii lan waalugol ɗon jemma sappo e go’aɓo on e sappo e ɗiɗaɓo on, mi wona Mina haa ɓaawo fanaa ñallal sappo e ɗiɗaɓal ngal, mi bugii e nder ɗun jamara arano on e hakkundeejo on e Aghaba on e hoore no haaniri non ñannde sappo e go’o on, ɓaawo ɗun mi yiltii mi feriiɗi ka laawol ɗiɗaɓol ñannde sappo e ɗiɗi wano mi ferornooɗi aranun non.
Ɓaawo walluhaa ñannde sappo e ɗiɗaɓere nden hewtii nde feƴƴii, tawi miɗo Mina mi juuli fanaa on mi iwi ɗon tawi mi gaynii waajibiiji hajju ɗin fow.
Wonnde kala nden tampere sattunde e ngen naange wulunge e ndin njaareedi sunnayndi, wonnde kala mi wakkilike-wano haaniri non-Mi fellitaa few wonnde min ko e nder Arafa mi woni wonaa ɓaawo makko, e wonnde ko e nder Mujdalifa wonaa ɓaawo makko, e wonnde ko e nder Mina mi woni wonaa ɓaawo Mina, wonnde kala ɗun ɗon fow hari hajju ngun ko saa’i nanondirɗo e ɗaɓɓirgol Allaahu seniiɗo on e ɓattorgol mo e yowitagol e makko e daragol yeeso makko e dakmitorgol noddugol mo ngol jemma e ñalorma.
Ɓaawo ɗun mi iwi Makka-tawi miɗo yiɗi Makka mi fow an-ko mi suniiɗo ko mi iwi Makka kon-fii yahugol Madiina, ko ɗon mi juurii belebon Nelaaɗo Allaahu on (s a w) e ghaburu Neene Fatimatu Zahraa’i (s a) e belebonji Imaamuuɓe ɓen (s a) ka Baghii’a, Imaamu Alhassana (a s) e Imaamu Alii geɗal Imaamu Alhussaynu (a s) e Imaamu Muhammadu Baaghiri (a s) e Imaamu Jaafaru Saadighi (a s) ɓaawo ɗun mi juurii juulirɗe ɗen e nokkeeli tedduɗi ɗin ka Madiina, mi juurii Hamza bappa Annabiijo on (s a w).
Ka raɓɓinɗinde ko ɗun ɗo’o woni ghissa hajju an arano on mi raɓɓinɗinanii ma si tawii hiɗa mari jawdi hiɗa waawi ndi hajjirde tuma laɓɓinirɗaa ndi ittugol jakka e ghumusu e mayri si tawii hino waɗɗii ndi ghumusu maa jakka, ɓaawo ɗun mi firante ko haanuɗaa waɗude ton kon fow gootun gootun.
Yo Allaahu arsike juuragol Suudu hormanteeru ndun, o hewtinoye ton ko kanko woni ɓattiiɗo jaabotooɗo.
• Ko adii en lannude yewtere me’en nden baaba en miɗo faalaa lanndagol on fii (laɓɓingol jawle ɗen) ittugol jakka majje on e ghumusu majje on ɗen ɗe yewtu ɗon fii mu’un e nder yewtere mo’on nden ?
- Kono wonaa jooni, yewtere fii jakka e khumusu nden hino juuti, en waɗanay gooto kala e majji yewtere feereere si Allaahu on jaɓii.
• Awa on yewtay lan fii jakka on e yewtere me’en aroore nden, ɓaawo nden ɗon yewtere yowtommi fii khumusu on.
- No faaliraɗaa woo si Allaahu on jaɓii.


text:
Laamu Muritani fawii junngo mum e dow kaalis Muhammed wul Buuamatu e wul Debbaag. Kala ko ɓe njoginoo e bankeeji, ittaama waɗtaama e konte juɓɓule laamu. Ko ñaawoore yamiri ɗuum, hay so tawii eɗen nganndi ko nde ñaawoore reftiinde mbaawka ciynoowa (laamu). Hujja dokkaaɗo ko « haɓde e njeenaari ». Luulndo ngoo jaɓaani ɗum, ngo wiyi ko « guut » tan woni ɗoon. Ngo ɗaɓɓi yo Buuamatu rokkite jawdi mum jooni jooni, sibu e ndi huutortenoo “ gollingol opitaal gite (mo Buuamatu) cafroowo ujunnaaje ujunnaaje muritaninaaɓe waasɓe, ɗawaaɓe.”
Ɗum noon hare hooreejo leydi ndii e denɗum Buuamatu, siltaani tawo, walla nii ɓeydii ko tiisde.
Ko welnoo dey mettii, sibu, nde Abdel Ajiiju waɗi kuudetaa mum e 2008 ndee, ko Buuamatu walli ɗum haa dañi no jooɗorii, gila e jokkondire nder aduna hee, haa e kaalis ko waɗiri kampaañ e woote gardagol leydi 2009.


text:
E oo alarba 27 korse, Fuuta jaɓɓiima ngatamaare mum. Toɓo ngoo fuɗɗiima e nder diiwaan oo fof aa to falnde Podoor. So tawii kulhuli ina njoganoo to bannge ceeɗu gulɗo jaw haa jawdi wofii,gila e be’i, baali e na’i haa ko ɓuri heewde ko eggiino to nder ferlo ngo. Tee rakkal dokkiranooɗo o ɓe kuliino […]
iNA HEEWI KO YIYETEE JOONI E SENEGAAL, FEEWNOOBE KUMTAAJI E BOLI INA TOTTIRA BE MBAWWANI TAYOYDE GALLEEJI MUM. KO HONO NOON KADI E JUMAAJI DII. TO JUMAA SAYKU UMAR, KALA ALJUMAA KUMTAARI INA FEEWNEE NGAM WALLITDE AROOBE HADARA ALJUMAA
Ngam semmbinde ɓeen heɓooɓe bursi e kala lebbi 3, to bannge hirjino so tawii ɓe keɓii kaalis ujunnaaje joyi. Ina jeyaa e sarɗiiji ɗi waɗtorde heen kaayitaaji jibinannde sukaaɓe ɓe. Nde wonnoo sahaa kala so ɓe keɓii ɗiin ngaluuji ɗi ɓe keewi huutoraade ko e ngoƴaaji goɗɗi, mbaasa toppitaade, cellal, jaŋde e kaayitaaji jibinannde. Ardiiɓe […]
E nder komin mo Wurosoogi ngam teskaade caɗeele e ɓeen sukaaɓe dognooɓe motooji e nder renndo teeru ngo.Sabu gila ko ɓooyi ɓe ndokkaama lebbi 6 tawii ɓe njoɓataa hay mbuuɗu ɓe peewnanee kaayitaaji to sarwiis de miin. Waɗi jogiiɓe himme timmuɗo ngam ɗoftaade ndeen yamiroore, kono ko ɓuri heewde e sukaaɓe ɓe ɗuum wonaani ngoƴaaji […]
Centre Amadou Malick Gaye Ex Bopp
Tél: 77 562 14 73 / 77 105 64 69
E-mail: lewlewalcommunication2018@gmail.com


text:
Go’o ekkolaaji laamu wuro New York ina “njuula taaske” ! Ɗumɗoo, eɗen mbaawi wiyde kadi ko Amerik tan waawi fuɗɗude ɗum e leyɗe hirnaange. Tee haaɗaani ɗoo tan, sibu, tuggi 2016 hay juulde koorka ko ko waɗtata hurjeede toon. Juulɓe wuro ngoo ndañii hankadi no njuuldi, njuulda e sukaaɓe mum en.
Go’o ekkolaaji laamu wuro New York ina “njuula taaske” ! Ɗumɗoo, eɗen mbaawi wiyde kadi ko Amerik tan waawi fuɗɗude ɗum e leyɗe hirnaange. Tee haaɗaani ɗoo tan, sibu, tuggi 2016 hay juulde koorka ko ko waɗtata hurjeede toon. Juulɓe wuro ngoo ndañii hankadi no njuuldi, njuulda e sukaaɓe mum en. Sibu ko adii ɗumɗoo, juulɓe ɓee ko aannooɓe so juulde arii : maa wonii ɓe njaggii sukaaɓe maɓɓe mbaasa yahde ekkol, ɗum noon ndaɗee jaŋde, maa wonii njaha janngoyde, mbaasa juulde.
Wuro ngoo ina juulatnoo juulɗeele yahuud en e kereecee en, tee maa ngo waɗtu kadi juulde “Hitaande hesere lewru” woni juulde mawnde leydi Siin kam e yoga leyɗe Asii, tuggi 8 feebariyee 2016. E wiyde meer wuro ngoo, ɗumɗoo ko ngam “hollitde keewal eddaaji wuro ngoo”. Wonande juulɓe wuro ngoo, ko ɗum poolgu mawngu, tee maa ɗum wallit hoolaare hakkunde leƴƴi koɗduɗi e wuro ngoo, sibu gooto kala ina rokkaa geɗal mum.
Sappoɓal almudɓe wuro New York ko juulɓe. Dental Dowlaaji Amerik ina waɗi fotde miliyoŋaaji sappo juulɗo. Ko goonga gure keewɗe leydi ndii ina njuulatnoo juulɗeele Lislaam, ko wayi no dowlaaji Vermont, e Massachusetts walla New Jersey.
Wonande yimɓe heewɓe, ndee feere ko moƴƴere sibu maa ɗum ustu “ngañgu Lislaam”, sibu, e nder yoga e leyɗe hirnaange, Islaam ina heewi jiiɓondireede e “ownugol”.
Eɗen padi haa leyɗe Orop, haa teeŋti noon e Farayse nde ñemmbata ɗee golle moƴƴe !
Bookara Aamadu Bah


text:
– Sabu teskaade wonde luural Sahara bannge hirnaange ina jokki e telɓinde eɓɓaande mahgol Magreb arab, ina haɗi kadi deeƴre nder ndu jookdu e nder aduna oo.
– E teskaade wonde haa hannde darnde men e kaan haala ko wootere : ballitgol men leñol saharaa e hakke mum e suɓaade ɗowngu mum, no aduna oo laawɗiniri ɗum nii, darnde jaamburaagal naftowal wonande leydi men feewde e luural ngal e wallitde dañde hakkunde ɓiɓɓe yummiraaɓe men saharanaaɓe e maruknaaɓe maslaha teskotooɗo hakke ɓesngu kala suɓaade sifaa ɗowngu mum.
HEERTO (Parti) UFP rennduɓe e batu mooɓondiral 3ɓal e ñalɗi 27, 28, 29 e 30 deesammburu 2012 :
– Ina waggina parti oo nde sakkata kala peeje mbele ina ndaarta feere ñawndugol duumingol ngalɗoo luural.
Nuwaasoot ñande 30 deesamburu 2012
Batu Mooɓondiral


text:
Banndiraaɓe hay so ciimtol ngol mbinndatno-ɗen e njillu men e Duunde Orop ɗeɓii leeltude ne, ngol joofii hannde oo e ballal Geno. Fulɓe ena mbiya wonde moƴƴere leeltunde ɓuri moƴƴere haaytunde.
Banndiraaɓe hay so ciimtol ngol mbinndatno-ɗen e njillu men e Duunde Orop ɗeɓii leeltude ne, ngol joofii hannde oo e ballal Geno. Fulɓe ena mbiya wonde moƴƴere leeltunde ɓuri moƴƴere haaytunde.
Ndaw goonga! Eɗen njaafnoo, ko adii fof, janngiyankooɓe Fooyre Ɓamtaare sabu maɓɓe fadnaade ngol ko juuti e ɗaminanoode ɓe wonde maa ngol saakte e tonngooɗe rewnoonɗe e gartal men ɗe. Ciimtol ngol waɗi ko kelle 26 ko jiidaa e nate. Kono ɗum fof e wayde noon maa en njaltinir ngol seeɗa-seeɗa haa nde ngol gasoyi fof, so Geno jaɓii. Ko nii ngol lelorinoo :
« So en mbiyaama yo en ciimtan banndiraaɓe njillu men e Duunde Orop, tuggude e kebungal, ɗanngal, kewu mbaɗnoongu toon, e ko ndañno-ɗen gollaade toon haa yettii ñalawma mo mbayni-ɗen, ngartu-ɗen e leydi Muritani, alaa e sago ciloyo-ɗen gila nde kabaaru oo naati e nofru men ndee.
Nanalla Koolol Itali
E maayirɗe lewru seeɗto hitaande 2015, Alhajji Demmba Wan ganndiraaɗo Demmba Jeewo, jeyaaɗo to Jowol Sahre, sorɓini en wonde Fedde Fulɓe Itali ena fiɓi yuɓɓinde ñalawma koolol Pinal. Ende ɗaminii bismaade en e ñalawma oo, so Geno newnii. Ñalawma oo waɗta ko ñalnde hoore-biir, 13 lewru korse to wuro wiyeteengo Wicensa (Vicenza).
Kebungal Ɗanngal fayde Itali
E darorɗe lewru duujal, o waɗdi en, kanko Alhajji Demmba Wan, e ardorde fedde ndee hono Sileymaani Lih e Goori Jool. Sileymaani Lih woni hooreejo Fedde Fulɓe Itali, Goori Jool, kañum halfinaa ko geɗe pinal. E maayirɗe lewru nduu, ɓe neldi en ɓataake bismaango, ɗerewol kasdi jipporde e ceede ɗaɓɓirɗe wiisaa. E oon sahaa noon tawi ko lajal ngal fuɗɗinooma faaɗtude no feewi saɗne kono Fulɓe mbiyi: “ko woni e junngo Geno saɗtaani, nde tawnoo ko kanko waawi haaju waawi kadi hay joom haaju”.
Ñalɗi njirii haa ɗi ngarti e ñalnde 10, ñalawma mo potno-ɗen yahde oo, en keɓaani tawo wiisaa. Oon ñalawma hawri ko eɗen njuuroyinoo jaagorɗo Pinal e Fitiram-gollaagu hono Hinndu Mintu Ayniina e jaarorde ɗum e golle tiiɗɗe ɗe waɗani en so jaɓde gaddanaade en muulngo deftere men winndaande e ɗemngal Pulaar, wiyeteende Leƴƴannde e Yimiyankaagal Fulɓe Fuuta Tooro. Caggal yeewtere men e makko, yeewtere yowitiinde e deftere ndee, o naamndorii en ɗo njahraten e kebungal men feewde Itali sabu o nanii wonde eɗen njogii toon laawol. Nganndin-ɗen mo wonde yahdu nduu suwaa newaade, nde tawnoo en keɓaani tawo wiisaa. Kanko e hoore makko, o ƴetti jeew-deesto makko beelno, o noddi keedo Ammbasaad Espaañ ko fayti e dokkirgol wiisaaji, o ɗaɓɓiri ɗum nde newnanta en wiisaa sabu ko goonga njahaten ko e dow bismaango Fulɓe kono njahanten ko Muritani e kuuɓal to Ñalawma Pinal Wicensa. Oon naamndii tonngoode paaspoor men, kaalan-ɗen ɗum. Jaagorɗo oo yeeƴtitii e men, moosi, wiyi en e Pulaar: « jooni dey so Alla ena haaji maa wiisaa oo newo. Aɗa waawi yahde, ngonaa e feewnitaade hade maɓɓe noddude ma».
Ɗumɗoo ko meeɗaari tan wonnoo, ko en jokkooɓe ɗum e tonngooɗe Fooyre Ɓamtaare paaɗe …
Njaay Saydu Aamadu


text:
GANNDAL E JAAMBARAAGAL
Kuɗol : Daawuda Abdullaay Dem
Ñalnde : 17 Suliyee 1986
Ceerno Sammba Jaadanaa !
Ganndal e Jaambaraagal mbirniima
Too e Gawdal Koolɗi Ceerno Sammbba janfaama
Ceerno Sammba Jaadanaa
Mo duwwawu mum jaabanaa.
Ceerno Sammba Jaadanaa !
Jaŋde maa to Duɗal Pir Sañakuru, Fuuta na gooŋɗin maa
Nde ngartu-ɗaa ɓe naftoriima kala ko ngaddu-ɗaa.
Ceerno Sammba Jaadanaa mo daartol mum majjinaa
Hannde mi haala haala maa, mi siŋka golle ngolli-ɗaa
Mi ñiŋa ɓe kolñaal husni feewde e maa haa njanfi maa.
Golle ɗe kersinaaki nana njaŋtee caggal maa
Golle ɗe tiimaandi añi tiimtaandi hersinaa
Wela metta ko ñaam-golluuje maa njaŋti maa.
Ceerno Sammba Jaadanaa !
Daartol maa nde haalaa fof ɓerɗe ngenndiyankooɓe na njaɓan maa
Janfinooɓe Fuuta na kersa e jeece ɓesngu maa
Haa saabii dartingol jeewtanɗe maa.
Ceerno Sammba Jaadanaa !
Ko Juuwde woni jibinannde maa
E lewru Abiriil 1890 woni taƴgol daande maa,
Sabu ngenndiyankaagal maa
Ko duuɓi capanɗe joy njahru-ɗaa, ko cagataagal nganndira-ɗaa.
Ceerno Sammba Jaadanaa !
Fuuta na woya haame e maa
Ndee yaakaare fawanoonde e maa
Ngam keblugol ngenndiyankooɓe maa.
Ceerno Sammba Jaadanaa !
Nde halfooɓe paayi gonal maa
efti feere na meero maa
Neli dawaaɗi na cusa kala koyɗe ɗe njaɓɓu-ɗaa.
Ceerno Sammba Jaadanaa !
Saanga nde tiimtaandi ndi riiwaani caɗeele haa maayi
Waɗi konu fayde e maa, yo a yaltu e tata ka Fuuta mahan maa
Ñande heen won ko njaabi-ɗaa,
Ndee hoɗorde nde Fuutaŋkooɓe mahan maa
Aɗa fotni e mayre maayde maa
Ko weli ɓe ko ɗuum wel maa
A wonaa laamɗo saka yiytere ene waɗtee e maa
A jaɓataa laamu tuubakiri
Alaa ko haali buubi maɓɓe gommbbooji e yeeso maa
Ceerno Sammba Jaadanaa !
ii konnguɗi ɗi mberli-ɗaa
Laatiima no gaawe e ɓerɗe kuutorɗe koloñiri janfiiɓe ma
e miijaaki hannde daartol na haalta golle maa
e cikkaano janfa maa na haaltee e jeese Fuuta maa.
Ceerno Sammba Jaadanaa !
Ñlande janfanteeɓe mbeltii
Ulli conndi e kure nder hoɗorde maa
Mbari sagataaɓe ɓe Fuuta nelduno maa
Darnde Kasganaaɓe na seedtini e kareeli maa
Fotde pelle tati jamɗe ñaamii ngam danndude fiɗtaandu maa.
Ceerno Sammba Jaadanaa !
Warngo Ceerno Sammba Jaadanaa !
E lewru Abiriil caggal nde poolgu laatanii husnaaɓe yo ñif fooyre maa
Duɗal maa fusaama, hoore taƴaama, ƴiiƴam waɗii waraango
Hoore iil-iilni na jannga Quraana tellaaki
Dokke ɗe Alla rokku maa pamɗaani.
Ceerno Sammba Jaadanaa !
anndu maa ubbaama e Koppu sara Gawdal Koolɗi
Hoore maa waɗoyaama too Tebegut to roondinooɓe nganndi kattanaani.
Ceerno Sammba Jaadanaa !
Janfa waɗii ƴiiƴam keccam memii leydi taƴii fiɓotaako
Fiɗtaandu maa wirniima, ɓanndu maa naatii leydi
Golle e jaambaraagal e ganndal maa keddiima
Kunuɗe ngenndiyaŋkooɓe ndañii to njaŋtii.
Ceerno Sammba Jaadanaa !
Fuuta dillii hoodere jaayre siirtiima
To Booseya Abdul Bookara Aali Dunndu, duurnaniiɗo ndimaagu Fuuta
Tafii konu duppal laamɗo mo waɗaani ko feewi
Sabu suynude mette warngo maa ko leelaani.
Ceerno Sammba Jaadanaa !
Leydi mooftii ko teddi so ɓanndu maa
Nde hokkere waɗi kala Fuuta na juuroyoo maa
Ena yarnoo e yanaande maa
Digaali ndilla, maje maja, baade telloo, caaɗli mbaama
um fof ko hurum Alla sabu waliyaagal maa.
Ceerno Sammba Jaadanaa !
So Fuutaŋkooɓe mbiyii duɗal maa toɓaama,
Ilaama duuɓi jeeɗiɗi jayngol ñifaani mi yeddataa
Hayso alaa ko mbaaw-ɗaa Alla alaa ko roŋki waɗde e innde maa.
Ceerno Sammba Jaadanaa !
So neɗɗo dariima na ubba daartol maa
So mi fiyii ɗum yelloore, maa wonta anñeere
Wontaa dañ manoore, e daarti jaambareeɓe.
Ceerno Sammba Jaadanaa !
Sabu warngo maa e warngo wondiiɓe maa
Baydi Kacce Paam paamɗo ko wonaa Alla fof ko mere
Laamtooro Sidiki cidditaniiɗo Fuutaŋkooɓe
Maamuudu Yero Sal caliiɗo yawaare,
Abdul Bookara Aali Dunndu sukkii naatotaako
Addanii Fuuta wonde ndewna Tuubakkoɓe.
Ceerno Sammba Jaadanaa !
Ko seeɗa nganndu-mi ɓure e jaambaraagal maa
Kono mi yooɗaama ngenndiyaagal maa
So mi ɓalliima nayeeɓe na kaala haala maa
Gitam ngaal-aalna gonɗi
ernde am bona roondanoo ɓeen janfinooɓe ma.
Ceerno Sammba Jaadanaa !
Ko Deftere Alla e Sunna Nelaaɗo ngoni tuugnorgal maa
Ko silaama wonnoo njogitaari ndi ngoowno-ɗaa
Ko jellaaba woni ɓoornateeri maa
Kurus meeɗaa seerde e junngo maa
Dahaa e alluwal, Deftere Quraana meeɗaa woɗɗuɗo njooɗi-ɗaa.
Ceerno Sammba Jaadanaa !
Yo ɓernde ɓuuɓ toon to ngon-ɗaa, aan e nanndodiiɓe maa
Ko min dariiɓe e ubbitde daartol maa.
Ooy haaliyaŋkooɓe e heɗiyaŋkooɓe !
Njarfen njimen jaambareeɓe liganinooɓe yontaaji haŋki
Haa nafta hannde, riiwta ɓiɗteende,
Njennen ñiŋen ɓeen janfinooɓe Fuuta haŋki hoto ñemmbeede hannde
Ko kaal-mi ko so won mo welaani yo won ɗo haaɗi
Wonaa miin haali ko e daartol ndaartinii mi.
… /// …


text:
Fii Tawtugol:
Sagara 1: Suɓee natal (foto)
Suɓee natal ngal yiɗu-ɗon gollirde. Hino gasa wonude gootal e nate huutoraaɗe e meemji maraaɗi, maa gootal e nate mon onon. Lowe tafirɗe meme buy hino okka nate. Huutoree gooto e majje wano MemeGen, Memegenerator, maa Choualbox. Meɗen mofti kadi hello goo wondude e doggol lowe huutoraaɗe ko ɓooyaali.
Sagara 2: Ɓeydee Binndi
Si ko wootere e lowe dokkel tafirɗe meme maa tafirɗe goo suɓi-ɗon, winndee binɗi ɗin dow e ley natal ngal. Binndol ngol hino gasa wonde waaju maa miijo. Meɗen rerɗina on tafugol meme yewtayɗi fii ɓamtal ɗemngal.
Sagara 3: Daɗndee Fampo-ɗon Meme On
Daɗndee natal nagl refti fampo-ɗon ngal ka yiɗu-ɗon e jaayɗe renndo (wano Instagram, Twitter, Facebook).
Sagara 4: Ɓeyditee Hastag
- Beyditee oo hastag #MemeML
-
Ɓeyditon kadi hastag ɗemngal ngal (wano #Pular #Fulfulde)
Maanditee: Ɓamtugol ɗuuɗal ɗemɗiyaŋkaagal ngal ka diidol, ko waawugol jokkondiral e kala ɗemngal suɓaangal, hara wanaa bee tun saakugol loowdi ndin e ɓen ɓe faamataa. Si ɗon yiɗi non hewtinnde jamaaji ɗin fow, hiɗon mari cuɓal wallitorgol ñoggannde faandaare nden fii miijooji saɗtuɗi firde ɗin.
Sagara 5: Tawtee Foolotiro ngon
- Ɗaɓɓitee woɗɓe goo saakitirɓe meemji mun oo hastag #MemeML ka Instagram, Twitter, maa Facebook ontuma yowon (coment), lollinon (share).
- Ɗaɓɓitee woɗɓe goo saakitirɓe meemji mun oo hastag #MemeML ka Instagram, Twitter, maa Facebook ontuma yowon (coment), lollinon (share).
- Wata on yejjitu taagude woɗɓe goo fii no ɓe tawtira “foolotiro” tafugol meme ngol. Seŋodee e yimɓe goo mawninooɓe ɗuuɗal ɗemɗiyaagal.
Sagara 6: Softinee


text:
Baaba en an maaki fewndo ɓe fuɗɗotoo yewtere fii ñentingol ngol:
- Accu mi firane taho ko honɗun wi’etee ñentingol.
Ko woni ñentingol: ko nde yiltitotoɗaa e fighihi yankeejo gollitiraa udditanɗe makko ɗen, waɗaa ko feere makko nden yaari yo waɗe kon, accaa ko feere makko nden yaari yo acce kon, assikay a waɗii golle ma’a ɗen ka daande makko ko a ronndinɗo mo golle ma’a ɗen yeeso Allaahu.
• Ko fii honɗun mi ñentinanta ?
- A anndii e nder ko feƴƴi kon wonnde jooma ma’a yamirii ma haɗii ma..o yamirii ma waɗɗiiɗi ɗi tawi bee waɗaa ɗun, o waɗiima harmuɗi waɗɗiiɗi e hoore ma’a accugol, kono ko honɗun o yamirmaa ko honɗun o haɗumaa? Yoga e piiji ɗi o yamirmaa ko laaɓuɗi ka nder sari’a –hino gasa hay- nokku ka wonuɗaa e wuurude ɗon himo waawumaa anndinde ɗun, e yoga ko’o haɗumaa e mu’un kon hino laaɓi wano non hiɗa waawi senndindirde, kono ko heewi e ko waɗɗii e ko harmi hino hakkunde majji taway ɗun ko a majjaaɗo ɗun, ko heewi e sifa ma’a anndaa ɗun.
Baaba en an ɓeyditi :
- Hiɗa anndi sari’a lislaamu on hino huɓindii banŋeeji ngurndan ma’a ɗin fow, o waɗanii piiji ɗin fow kun kala ñaawoore, ko honno anndirtaa ñaawoore sari’a gootun kala e piiji ɗi wonuɗaa waɗude e nder ñallal, ko honno anndirtaa ngal ɗo’o gollal Allaahu hino dagini ngal waɗaa ngal, e wonnde ngal ɗaa gollal ko añaa ngal tertoɗaa ngal woɗɗitoɗaa ngal.
Enee hara hiɗa waawi yiltitaade ka dalilji sari’a yaltinaa ton ñaawoore sari’a nden?
• Ko fii honɗun haɗata?
- Hiɗa woɗɗi jamaanu sar’ingol ngol (wallingol sari’a on), e hoore ɗun ko heewi e ƴi’e sari’a on majjii, ɗate e laawi yewtugol ngol waylike, wattu ɗon waɗooɓe hadiise fenuɓe e hoore hadiiseeji heewuɗi ɓe jillindiriɗi e hadiiseeji me’en hoolaaɗi ɗin.
Ɓaawo ɗun ɓe yewti fii ella hoolagol fillayeeji ɗin ɗun kadi ko finnde go’o fiɓiinde e nder laawol ngol.
Ɓaawo ɗun ƴetten misal wonnde a waawii hoolaade seeɗa e fillotooɓe ɓen e ƴi’e ɗe ɓe fillii ɗen, e sellugol egganɗe maɓɓe ɗen, ƴetten misal wonnde a waawii faamude firo konnguɗi ɗin, enee hara hiɗa waawi heɓude ganndal luggungal, yaajungal, hatonnjinu ngal e ndaɗɗudi juutundi fii yo’a anndu ko wonuɗaa e anndinaade jooni kon, e wiɗagol fii mu’un.
• Kon honno ɗun gerdetee?
- A yiltitoto e ɗannuɓe nga’al ganndal ko woni ɓen ko fighihi yankooɓe ɓen, ƴettaa ñaawooje ma’a ɗen e juuɗe maɓɓe ..(ñentinaaɓe) ɗun non wonaa ka fighiha tun, ko woni ko e nder gannde ɗen fow, hannde jamaa on finii e weddagol e gannde ɗen, ɓaawo joomi ko ganndal bee e yimɓe mu’un tuma heɓuɗaa haaju woo ko e maɓɓe yiltotoɗaa fii ko yowitii e ngal ganndal ɗon.
Baaba en an jokkintini maaku maɓɓe on:
-ƴetten misal e ɗun ganndal ñawndugol..si tawii a nawnii-yo Allaahu dannde-ko honɗun waɗataa?
• Mi yahay ka ñawndoowo on, mi sifanoomo nawnaare an nden fii yo’o winndanan lekki ɓaawo ɗun.
- Ko fii hon ɗun an tigi a waawataa anndande hoore ma’a nawnaare nden winndanaa hoore ma’a lekki.
• Wonaa mi ñawndoowo.
- Alhaali on ko gooto ka ganndal fighiha. hiɗa hatonnjini e yiltagol e fighihi yankeejo lugguɗo ganndal fii anndugol yamiroore Allaahu nden e haɗoore makko nden, wano hatonnjinirɗaa e yahugol ka ñawndoowo annduɗo, fii anndugol alhaali ñawndugol, maa fii heɓugol cellal.
Wano tawiri nii hiɗa hatonnjini e ñentingol ñawn-doowo e nder ko’o janngani kon, hiɗa hatonnjini kadi e ñentingol fighihi yankeejo e ko’o luggini ganngal e mu’un kon.
Wano tawiri a ɗaɓɓay ñawndoowo annduɗo, tentinii si tawii nawnaare ma’a nden ko hulɓiniinde, ko wano non hiɗa waɗɗinaa ɗaɓɓugol fighihi yankeejo annduɗo fii yo’a ñentimmo ƴettaa e juuɗe makko ñaawooje sari’a ma’a ɗen tuma kala hatonnjinuɗaa e anndinagol ñaawoore sari’a nden e nder mu’un.
• Ko honno mi anndirta goɗɗo ko fighihi yankeejo maa ko kanko ɓuri anndude fighihi yankooɓe ɓen?
Baaba en an jaabii:
- Accu mi lanndomaa..Ko honno anndirtaa wonnde o’o ñawndoowo ɗo’o himo ɓuri anndude ñawndooɓe luttuɓe ɓen fii yo’a yahu ka makko, jonnaamo ɓanndu ma’a ndun, o waɗandu ko’o tanƴinii ñawndete?
Mi wi’iɓe:
Mi lanndoto annduɓe fii fiyakuuji ñawndugol ɓen, joganiiɓe ganndal humpitiiɓe gollirɓe, maa mi anndira sabu lollugol makko hakkunde yimɓe ɓen e saakagol innde makko nden fii ngal ganndal ɗon.
-Ko non tigi anndirtaa fighihi yankeejo, maa fighihi yankeejo ɓuruɗo anndude.
A lanndoto ɗoftiiɗo waajibiiji ɗin, mo waɗataa harmuɗi ɗin, hoolaaɗo, jogiiɗo mbawdi, e faamu, e ganndal e nunɗal e anndugol waawugol senndindirde gannde yimɓe ɓen e nder ko ɓe janngani kon.
Maa o lolla, innde makko nden anndee hakkunde yimɓe ɓen, faamugol makko fighiha on, maa lollugol ɓurugol ganndal makko ngal hakkunde fighihi yankooɓe ɓen ka tawata ngol lollugol hino yaaji.
•Enee sartiiji go’o hino ton fii ɓen waɗɗiiɓe en ñentingol tuma hellifa ɗen, hara wonaa sarti wonugol fighihi yankeejo?
- Yo taw mo ńentintaa on ko: gorko, hellifaaɗo, maruɗo hakkil, gomɗinɗo, nunɗuɗo, wuuruɗo hara wonaa mayɗo, laaɓuɗo jibinannde –ko woni ɗun ko yo taw ko’e laawol sari’a on o jibinaa-Hara wonaa heewuɗo faljude e yejjitude e welsindaade.
• Moƴƴi, e hino jooni ko mi hellifaaɗo, mi anndii seeɗa e ñentingol jooni ko honɗun waɗɗii lan waɗugol ?
- Ko yo’a ñentin fihgihi yankeejo ɓuruɗo anndude e jamaanu ma’a, golliraa udditanɗe makko ɗen e nder fiyakuuji ma’a ɗin fow..Ka ñaawooje salligii ma’a-e piyude e misal-e lonngal ma’a, e taamaamuyee ma’a e julde ma’a e korka ma’a e hajju ma’a e khumusu ma’a e jakka ma’a, e ko wonaa ɗun. Wano ñentinirtaa mo e huuwondiralji ma’a..e nder ñaawoore ngeygu ma’a e piyude e misal e soodugol ma’a e resugol ma’a e remugol ma’a e ko nanndi emu’un.
Mi woni e limugol min e baaba en an:
• E yamirgol ma’a ko moƴƴi haɗa ko añaa, e gomɗingol ma Allaahu on e Annabaaɓe makko ɓen e nelaaɓe makko ɓen e..
- Wonaa non woniri, gomɗingol Allaahu ngon e wootinɗinugol mo ngol, e annabaaku Annabiijo meeɗen on (s a w) e almagol imaamuuɓe ɓen sappo e ɗiɗo (a s), e fodoore nden ..ɗi’i ɗoo ko piiji ɗi dagaaki ñentineede e mu’un ɗin ɗon ko jeyaaɗi e lasiliiji diina kan, ñentigol goɗɗo ka lasiliiji diina dagaaki, ko woni tun hino waɗɗii julɗo bee fiɓangol ɗun finnde sellunde nde aldaa e sikke ko o hewtuɗo e fellitugol Allaahu on o ɗaɓɓitira mo wakkilaare makko nden ko’o eltuɗo ko Allaahu on okkimo kon e doole miijitagol hara ko’o rentiiɗo haa o hewta e pellital timmungal fuɗungal ngal dimmbotaako.
• Enee mi waawataa ñentinnde fighihi yankeejo hara ɓuruɗo mo anndude e nder ko’o janngi kon hino woodi?
- Hiɗa waawi ɗun e hoore sarti nde a anndaa woondeede luutondiral hakkunde mo ñentintaa on e uddite ɓuruɗo anndude on e nder lannde ɗe hatonnjinuɗaa ɗen gollirgol ɗen.
• Si tawii mi ñentinii ɓuruɗo anndude on, kono hara o alaa uddite e nder lannde himmuɗe lan ɗen? Maa hara himo mari kono mi waawaali henndaade ɗe.
• Hiɗa waawi yiltaade e ɓuruɗo mo ganndal ko woni ɗun hikkondirɗo e makko e ganngal.
• Si tawii luttuɓe ɓen hino fota ganndal ko honno mi waɗata ?
- Yiltoɗaa e ɓuruɗo rentaare woo, ko woni ɗun ko ɓuruɗo tabitude e feere nde’o ƴettata nden e ittital ngal o udditata ngal.
• Si tawii non ɓe ɓurdaa rentaare?
- Hiɗa waawi ƴettude udditannde kala mo faalaɗaa e maɓɓe si wonaa e nder alhaaliiji anndaaɗi ka tawata gollirgol ihtiyaatu hino waɗɗimaa mi waawataa fitannde ma ɗun ɗo’o.
• Moƴƴi..miɗo waawi anndunde feere ñawndoowo on e nder alhaali cellal an ngal tuma mi hatonnjini e ɗun, ko honno mi anndirta uddite mo mi ñentinta on e nder lannde sari’a ɗen? Ko honno mi henndorta uddite makko ɗen fii yo mi gollitirɗe? enee lanndal bee ko yo mi yahu mi lanndoomo?
Hiɗa waawi anndirde udditanɗe makko ɗen lanndagol mp kanko tigi maa lanndagol mo hooliɗaa egguɗe makko e hoore hoolaare maa janngugol defte makko wonnduɗe e hoolaare ɗen.
• Jooni non ɓaawo miɗo hoolii on wallee lan fii faamugol uddite mo mi ñentinta on.
Baaba en an moosi fota ɓe feewi ka nder darnde maɓɓe a sikkay gite maɓɓe ɗen hino joopaade jonnde aroore.
• Mi wi’i fuɗɗoren julde nden?
-Ɓe maaki fuɗɗoren julde nden.
Ɓe ɓeyditi:
- Kono non julde nden hino lanndii laaɓugol ɓanndu neɗɗanke on e kala ko tuuninta ndu.
• Ko honɗun tuuninta ɓanndu neɗɗanke?
- Hino tuunina ɓanndu neɗɗanke:
1-piiji meeneteeɗi wano piiji soɓuɗi ɗin.
2-Piiji maanaa yankeeji ɗi wonaa meemeteeɗi si tawii ɗi waɗii e sabu gooto e majji immorde e janaaba e fiilayeeru e ɓesungu maa meemugol mayɗo maa hibbugol ndiyan maa soɓe maa ittugol henndu, haray hino waɗɗii ittirgol ɗi salligii maa lonngal maa taamaamuyee.
Mbaadi wiɗannde nden hino ɗaɓɓi fii yo en hewtu ka julde yo en fuɗɗor yewtugol fii (piiji soɓuɗi ɗin), anndenɗi taho, ɓaawo ɗun annden (piiji laɓɓinirɗi ɗin) fii yo en hoolo laaɓal ɓanndu ndun e kala ko ittata laaɓal mayru on, tuunina ndu.
waɗen yewtere ɗiɗaɓere nden si tawii waɗii haray lootirgol ɗun salligii maa maskirgol taamaamuyee foti ko ko janaaba o taƴira maa ko fiilayeeru maa ko ɓesngu maa ko wonaa ɗun.
Fuɗɗito ɗen yewten sera yewtere nden si tawii tayre waɗii ko lootorgol lonngal, maa taamaamuyee foti ko e janaaba o tayraa maa ko fiilayeeru maa ko ɓesngu maa ko meemugol mayɗo.
Ko en ittuɓe kala ko heedata en e ɓattagol Allaahu ka julde, ko en foolirɓe daragol yeeso Allaahu ko en habbirɓe yettuɓe mo wootinɗimɓe mo e naatugol e jantagol mo e toragol mo ko en tanƴinii ɓe nde waɗata leɗɗe giggool makko ɗen ko tutii ɗun e nder ɓerɗe me’en.
Ko en yewtayɓe ɓaawo julde nden sifa mayre wano korka e hajju e ko wonaa ɗun.
• Awa fuɗɗoren piiji soɓuɗi ɗin taho?
- Hiɗen saatii fuɗɗorde ɗi janngo si Allaahu on newnii.
• Si Allaahu on jaɓii.
* * * * * *


text:
Ko waɗi so leydi ena yiiloo, kuɓeeje e kaaƴe njanataa?
Ko adii fof, leydi so arii e taaraade naange, e leƴƴande fof ndi dogata ko 29km e feccere. Ɗum firti ko kala e waktu, e ndi doga 106 200 km. (Njaaweendi dogdu mayri e nder taarogol naange ko 106 200 km e kala waktu). Leydi so ena taaroo naange, yahrata ko yahdu feewndu. Ndi yahataa e ndi ɓeyda walla e ndi usta njaaweeki no Oto nii! Yahdu ndu ko wooturu, feewndu, wonaa no Oto nii! Ko ɗum waɗi alaa ko foti yande walla helde.
Ko waɗi so leydi ena yiiloo, kuɓeeje e kaaƴe njanataa?
Ko adii fof, leydi so arii e taaraade naange, e leƴƴande fof ndi dogata ko 29km e feccere. Ɗum firti ko kala e waktu, e ndi doga 106 200 km. (Njaaweendi dogdu mayri e nder taarogol naange ko 106 200 km e kala waktu). Leydi so ena taaroo naange, yahrata ko yahdu feewndu. Ndi yahataa e ndi ɓeyda walla e ndi usta njaaweeki no Oto nii! Yahdu ndu ko wooturu, feewndu, wonaa no Oto nii! Ko ɗum waɗi alaa ko foti yande walla helde.
Mi hokka on yeru: e nder laana ndiwoowa ndiwka, so a ka yaha yahdu feewndu ka yerɓaani, so neɗɗo ena yaha e nder makka, (e nder laana ka), wayata ɗum ko no yahata ko e dow leydi nii. So o jooɗiima e nder laana kaa, laana kaa dillaani, yerɓaani, ena yaha yahdu feewdu, o sikkata ko ka ndariika, tawi noon e nder waktu fof a ka yaha ko ɓuri 400 km! Neɗɗo waawataa tinde Leydi woni ko e yiilaade, woni ko e yahde. Sinno leydi yahat ena dartoo, ena usta walla ena ɓeyda njaaweeki, e kii njaaweeki potki 106 200 km e nder waktu, alaa fof ko darotoo hannde e dow mayri, wonaa kaaƴe wonaa leɗɗe. Ƴeewee tan Oto dogoowo 50 km e nder waktu, so o dartiima ɗoon e ɗoon tan jolɓe heen fof ko yeeso maɓɓoytoo! Saka noon oto dogoowo 100 km e waktu! Mi suusaa nii haalde ko fayti e leydi ndogoori 106 200 km e waktu!!
Hol ko addata dillugol leydi?
Ko fayti e ngal ɗo naamndal, naamndaaɗo o ɓuraani naamndiiɗo o heen ganndal no feewi, sabu mi wonaa fannuyanke ko fayti e ɗuum. Kolleten ɗoo tan ko hakke ko nganndu-ɗen heen.
Leydi waɗi ko paɗe-paɗe. To hakkunde Leydi to, woni toon ko aaludere leydi. Toon noon ena wuli sanne; nguleeki maa yah haa 10 000 degere (e ɓetagol wulɓuuɓndi). E nder aaludere nde, woni toon ko no annama kaaƴe e jamɗe e geɗe goɗɗe kaynaaɗe. Dow aaludere nde woni toon ko faɗo woɗngo, e nder mum ena woodi lobbuli tawa “mboofoondi” leydi ndi (ko mbiyaten kaaƴe kaynaaɗe ko) ena naati heen. Ena wiyee, hono duƴƴe ena mbaɗa e ɗii lobbuli baɗɗi kaaƴe kaynaaɗe. No ɗum fattirta nii, ena saaboo dillugol leydi.
Ko ɓuri yaajde, hon wiyooɓe dillugol Leydi fawii ko e dillugol paɗe leydi: duunde Afrika ndee fawii ko e annama dinndeere nii; diindeere nde ena yaha (hay so nde yahrata ko seesa) etee nde fayi ko bannge rewo, fayde Oorop (leyɗeele tuubakooɓe). Ɗeen leyɗeele ne ngoni ko e dow dinndeere woɗnde. Jooni noon ena wiyee, hono dinndeere Afrika ndee, e jahgol mum fayde rewo, ko ko sakkii dinndeere Orop ndee. Ko ɗum waɗi, ɗoo dinndeeje ɗe taastondirata ɗoo, e nder taastondiral ngal, leyɗeele gonɗe ɗoon ɗe, ngonata ko e yerɓude. Ɗum ko diiwaan geec hakkunde Orop e Afrika, hono diiwaan Alaseri/Maruk, Itali fayi Yugoslaawi haa Turki e Iraan. Dinndeeje goɗɗe ena ngoodi to Sappoŋ e Amerik.
Jaaawol naamnde Ceerno Aan. Naamnde ɗe ko ɗiɗi.
– Gadanal ngal ko nii lelorii:
No tagofeere nde tagorii nii, mbele ko noon Asamaan oo tagorii? Kammu (asamaan), ko njiyaten ñalawma ena bulɗa e dow koye men koo, e ganndal weeyo, ko weeyo tan. Etee, so en njiyii eɗum bulɗa, waɗi noon weeyo men ngo, ko henndu weeyo ngo sarata caafe naange ɗe bang-yoo-bang, haa mbaydi ndii bulɗa e gite men. Ko bulɗata ko fawii tan ko e caafe naange ɗee e golle henndu weeyo ngoo. Ko ɗum waɗi so hiirii, walla subaka, asamaan oo heewi ko wojjude seeɗa. Sinno neɗɗo wonnoo ko e dow lewru walla e dow tagofeere Meerkuur, asamaan bulɗirtaa ɗum, sabu e dow ɗee tagopeeje ɗiɗi, henndu alaa toon.
Geɗel ɗiɗaɓel ngel, ko njiyaten cikken asamaan ko ko ñippii e leydi koo, ɗum fuuntat gite tan! Sabu aan musiɗɗo Ceerno Aan to Suwoyraat, ɗo ngon-ɗaa ɗoo, a yiyataa wuro Sehilbaabi, a yiyataa Kahayɗi, a yiyataa Jowol, sabu majje woɗɗude ma. Ɗo ngon-ɗaa ɗoo, asamaan o wayata e maa ko ko jippii e leydi hakkunde ma e gure ɗee. Sinno ko noon, gure Kahayɗi e Sehilbaabi e Jowol keedtantu maa ko ootoo bannge e asamaan!
Yeru goɗɗo, so neɗɗo jolii e laana ndiyam haa woɗɗoyii e nder geec, haa nattii yiyde ŋore geec ɗee, asamaan wayata e gite makko koko ñippii e ndiyam hakkunde makko e ŋore geec ɗee nii, o sikkata asamaan o ko ko hippii e dow makko banngeeji ɗii fof (bannge-yoo-bannge) no horde hippirta cofel nii. Ndeen noon Nuwaasoot, walla Ndakaaru e Nuwaadibu mbayanta mo ngoni ko ootoo bannge e asmaan nii. Oɗon nganndi e ɗii yeruuji, gure ɗe kaalɗen ɗee fof ngonaani ootoo bannge e asaman!
Yeru goɗɗo, so en ndaarii Lewru jamma, cikkatten ko ndu takkiindu e asamaan walla ko ndu seŋiindu heen. Ameriknaaɓe yahnooɓe to lewru to, so ndaarii leydi cikkata leydi takkii ko e asamaan. Etee, nde ɓe ngoni to lewru nde, ɓe njiyatnoo leydi ko ena fuɗa, haa ɓooya ɓe mbiya leydi ‘arii leydi e hoyre’, haa ɓooya ɓe njiya leydi ena muta (no njiyraten naange e lewru ena mbaɗa nii).
– Naamndal ɗiɗaɓal ngal ko nii lelorii:
Mate koode ko tagopeeje no leydi nii, walla no naange nii walla no lewru nii ? Kala ko ɗelñata e dow asamaan (e nder kammu) so wonaa kay lewru, walla naange, walla pooye laaɗe diwooje, neɗɗo tampintaa hoyre mum nii, wiyata tan ko hoodere (en kaaliino ɗum e deftere nde). Wonaa enen fulɓe tan mbiyata ɗum noon, leƴƴi goɗɗi ɗii ne ko noon mbiyata. Kono e nder ganndal koode, “wonaa ko furɗi fof muuɗee”, wonaa ko ɗelñata jemma fof woni hoodere (hooyre).
E nder ganndal koode, hoodere ko tagoore werlotoonde caafe gulɗe, hokkoore caafe gulɗe. Ko ɗum waɗi Naange ko hoodere, limtidtee ko e koode. Naange ko hoodere ɓurnde fof ɓadtaade en (149 600 000 Km). Sinno koode ɗe njiyaten e kammu ɗe ena ɓadtinoo en, no naange nge wayi e gite men hannde nii, ko noon koode ɗe mbayatnoo e gite men. Tagoodi hoodere, ko no tagoodi naange nii wayi. Ko jeyngol ɓurngol wulde! Koode noon ena ceerta nguleeki (heen ena ɓura walla jaasa naange wulde), ena seerta mawneeki (ena ɓura wala jaasa naange mawnude).
Naange men nge, (walla hoodere ɓurnde fof ɓadtaade en, nde nginnir-ɗen ɗum “Naange” nde) taarotoo ɗum ko tagopeeje ɗe kaalno-ɗen ɗee.
Tagofeere noon, ko tagoodi keɓoori caafe, ko tagoodi ndi hokkaataa caafe kono ko kokkateendi caafe gulɗe.
Leydi ko tagofeere, heɓata nguleeki ko ummoraade to naange.
Tagopeeje goɗɗe ɗee, tagorii ko no leydi nii, tawetee toon ko ceene, kaaƴe, caɗli e tule, ena waawi tawa geɗe goɗɗe ena toon, tawa ngalaa gaay e leydi, walla geɗe ngona gay e leydi, tawa ngalaa toon. Ɗum ko Alla anndi. Tagopeeje satonaange ɗee, no Leydi nii, keɓata caafe ko ummoraade e Naange.
Jamma noon, so en ndaarii asamaan oo e gite men ɓole, en mbaawataa seerndude tagopeeje men kokkaaɗe caafe haa mbaɗti ɗelñude, e koode kokkooje caafe ɗelñooje, mbiyen noon “mburu fof ko fariñ” (fof ko koode)!
Hol ko saabii ɗuum? Saabii ɗuum ko koode ɗee, kañum en ɗelñat, nuldat caafe, njiyen ɗe e nder niɓɓere; tagopeeje ɗeene, keɓata ko caafe naange, ngona e jalbude, mbaɗa pooye, njalba e dow asamaan.
Lewru jooni, waɗata en yiyde ɗum jamma, (walla lewlewal ngal ndu hokkata en jamma ngal), ko caafe naange caabii ɗum : caafe naange ɗe njanat e lewru ndu, kayru ne ndu jalba, ndu waɗana en lewlewal. Oɗon nganndi neɗɗo ena waawi daraade e naange tawa ena jogii daarorgal, o huccina ngal e naange haa caafe ɗee njana e maggal, o huccina caafal janngal e daarorgal ngal e mbeelu huɓeere. Gonɗo e nder mbeelu huɓeere nde wiyata ko caafal janowal e makko ngal ummii ko e daarorgal ngal, kono eɗen nganndi ko caafal piltinangal, gummingal to naange, asli maggal ko naange (sabu jamma niɓɓo daarorgal waawataa yeeynaade!)
Ko hono nii ɗum wayi, hay so noon, so goonga, ɓanldu lewru tagoraaki no daarorgal nii. (Ko ɗum nii waɗi, ndu waawaa filtinde caafal ngal fof haa laaɓa no daarorgal nii).
Yeru goɗɗo kadi : naange ngee leernirta tagopeeje ɗee e lewru nduu (walla lebbi ɗii) ko nii : no neɗɗo wonirta ootoo bannge e huɓeere nii, poosa fooyre (poosa “lammpa”) e neɗɗo goɗɗo gonnɗo dow huɓeere; oogaay bannge e nder mbeelu huɓeere ndee, neɗɗo tataɓo ena heen darii, o yiyataa lammpa kaa, kono omo yiya neɗɗo gonɗo dow huɓeere ndee. Hono noon njiyraten lewru ena jaba jamma, tawi jalbinta ɗum ko naange nge en njiyataa ngee.
Ina jokki


text:
Husen Habree jibinaa ko 13 ut 1942 to wuro Faya Larjoo nder leydi Caad. O mawni ko e ladde, nder jeereende Jurab, hakkunde aynaaɓe e eggiyankooɓe. E hitaande 1963 o yahi Farayse jokkoyde jaŋde makko. O janngii toon sariya. Caggal nde o arti Caad e hitaande 1972, o tawtoyi fedde wiyeteende FROLINAT (Front de libération nationale du Tchad)
Husen Habree jibinaa ko 13 ut 1942 to wuro Faya Larjoo nder leydi Caad. O mawni ko e ladde, nder jeereende Jurab, hakkunde aynaaɓe e eggiyankooɓe. E hitaande 1963 o yahi Farayse jokkoyde jaŋde makko. O janngii toon sariya. Caggal nde o arti Caad e hitaande 1972, o tawtoyi fedde wiyeteende FROLINAT (Front de libération nationale du Tchad)
ƴettunde fetel ngam haɓde e Guwarnama worgonaaɓe tabitintunooɗo paltoor hakkunde rewankooɓe (juulɓe) e worgankooɓe. Husen Habree ina jeyaa e honatnooɓe tuubakooɓe Orop (won e mon siftorooɓe hafeere Françoise Claustre jagganooɗo toon hakkunde 1974 e 1977). Ñalnde 29 ut 1978 Felikse Maalum nomi mo mawɗo hilifaaɓe Caad, kono o suɓii umminde wolde ñalnde 12 feebariyee 1979. O sosi fedde ina wiyee FAN (Force armées du Nord), o heɓti laamu ñalnde 7 suwee 1982, o liɓi Gukkuni Waadey, o arditii Caad. Ko ɗoo wiyaa o waɗii bonannde ɓurtunde so warde luulndinooɓe heewɓe…
Guwarnama ngootaagu ngenndi e mudda (GUNT), e gardagol Gukkuni Waadey, luuñtitii to rewo Caad. E ballal Kaddaafi, Gukkuni keɓti lefol biyeteengol “bande d’Aouzou” e hitaande 1973. E hitaande 1983, Libi heɓti rewo leydi ndii, jooɗii heen. Konu Caad (Husen Habree) e ballal leydi Farayse (Opération Epervier) haɓtii ɓe haa fooli ɓe, heɓti rewo oo fof e settaambar 1987. Ɗum noon, wallittunoo Habree e oon sahaa ko leydi Farayse kam e Amerik fof. Kono, ñalnde 1 desaambar 1990, Seneraal Idris Debi liɓi Husen Habree, jooɗii e jappeere laamu. Habree dogi mooloyii to Ndakaaru. Gila ndeen ko ɗoon o woni.
Habree ina tuumaa warngo ko ina tolnoo e 40 000 neɗɗo. E noowammbar 1990, hade laamu makko liɓeede, ina wiyee wonde ko ina tolnoo e 300 luulndiiɗo, sokanooɓe, mbaraama (pellaa walla kirsaa). E saawiyee 1992, biidi keewɗi njiytaama ɗo yimɓe heewɓe ubbidanoo saraaji Njamenaa. Won heen ina mbaɗi fotde 150 maayɗo. Ina wiyee baayeeji Caad tolniima e 80000 e laamu Habree.
Ñawoore leydi Belsik ɗaɓɓiri leydi Senegaal yo nanngu Husen Habree, ñaawa ɗum, ñalnde ñalnde 19 settaambar 2005. O nanngaa ñalnde 15 noowammbar, o mooftaa balɗe seeɗa, kono o woppaa, sibu ñaawoore leydi Senegaal wiyde alaa hakke ñaawde mo. Ɗum waɗtaa e juuɗe Dental Afrik. Ngaal ne waɗti geɗe ɗee e juuɗe leydi Senegaal, yo ñaaw Husen Habree. Gila ndeen, laamu Senegaal e UA ummaniima mbayliigaaji keewɗi to bannge sariya ngam ñaawoore makko waawa waɗde dow laawol, yantude e difagol fereeji ñaawoore ndee, tolniiɗi e 27,4 miliyoŋ ooroo (hedde miliyaaruuji sappo ugiyya).
BAB


text:
Gila Barak Obama ardii leydi Amerik ko ngol woni go’o ko omo haala keertinka e leñol ɓaleeɓe to leydi makko. Ɗum waɗi ko to wuro ina wiyee Selma, ñalnde 7 marse 2015, to o yahnoo tawtoroyeede seppo maanditaare duuɓi 50 « Bloody Sunday », woni « Aset Ƴiiƴiiwo ». Oon aset bonɗo kewnoo ko ñalnde 7 marse 1965 nde Martin Luther King ardii seppo ngam ɗaɓɓude jooltugol hakkeeji ɓaleeɓe to leydi Amerik.
Gila Barak Obama ardii leydi Amerik ko ngol woni go’o ko omo haala keertinka e leñol ɓaleeɓe to leydi makko. Ɗum waɗi ko to wuro ina wiyee Selma, ñalnde 7 marse 2015, to o yahnoo tawtoroyeede seppo maanditaare duuɓi 50 « Bloody Sunday », woni « Aset Ƴiiƴiiwo ». Oon aset bonɗo kewnoo ko ñalnde 7 marse 1965 nde Martin Luther King ardii seppo ngam ɗaɓɓude jooltugol hakkeeji ɓaleeɓe to leydi Amerik.
Barak Obama e wondude e John Lewis, gooto e ardinooɓe ngoon seppo e ndeen hitaande 1965, tawtoraama ndeeɗoo maanditaare, renndinnde ko ina ɓura 40 000 neɗɗo, arɓe mawninde e siftinde haa hannde paltoor feewde e ɓaleeɓe ina woodi e leydi Amerik, yeru mum ko baɗe añamnguraagu jokkude kewde e leydi hee.
« So woodiino biyɗo mi ma mi artu ɗoo ngam hollitde on persidaa afrik-ameriknaajo gadano, maa mi wiyatno ɗum : ko a kaangaaɗo ! hakkille alaa e maa ! a haalii fenaande ! » Yiɗde wiyde tan, seppunooɓe to Selma ndeen ɓee, mbaawaano ɗaminaade ɓaleejo ina waawi ardaade leydi ndii jooni jooni tan !
Ko ɗum nii addan Barak Obama wiyde wonde « añamnguraagu ina lutti woodde ». Ko ɗum kadi addani caɗeele koɗdigal hakkunde leƴƴi e nder leydi hee, haa arti noon e warngo ɓaleeɓe heewɓe tawi ko pliseeji raneeɓe pellata ɗum en, mbara ɗum en. Yeru mum ko warngo suka ɓaleejo to dowla Winsconsin walla warngo to Ferguson, maa to Cleveland walla New York. To Ferguson, wiɗto waɗanoongo caggal ngoon warngo, hollitii wonde huunde e ardiiɓe nokku oo ina njoganii ɓaleeɓe ngañgu. Ko ɗum nii addani mo wiyde “ko kewi Ferguson koo ina gasa tawa wonaa huunde teelɗunde, kono ko ñawu ngondaangu”.
« Kala cikkuɗo ko waɗi Ferguson koo, ko huunde teelɗunde, juumii no feewi. Kala cikkuɗo faandaare seppunooɓe ɗoo ɓee yettaama, juumii. Hay so ko kewi toon koo kewaano, eɗen nganndi wonde haa hannde mbeelu daartol añamnguraagu ina lutti e weeyde e dow men. »
Kono eɗen njenanaa sinno ko caggal 4 abril ɓennuɗo oo maanditaare ndee waɗnoo, Obama jajajtaano e wiyde wonde añanguraagu ina seedtini e nder polis won ɗiin dowlaaji e nder Amerik.
Bookara Aamadu Bah


text:
Nanngal naange ina fadaa e 27 Morso 2018. Ko nanngal juutngal hakke waktu e hojomaaji 43 etee e oon tuma ko naange ngee fof mutat. Nanngal naange ngee ko waktuuji 17 kikiiɗe pawɗi hojomaaji 15. Mutal naange hirnaange Afrik hawrata ko e nge mutii. Hay lewru maa nannge e ngaal lajal. Lewru nduu maa wojju coy e dow battane nanngal naange ngal. Ko ngal ɗoo nanngal naange wonata ɓurngal mawnude e duuɓi teemedere garooji.
Lewru maa wirno e mbeelu jahdiiɗo mayru Ngaawe (Leydi) ñalnde 27 Morso, ko ngool hebori waɗtude laawol ɗiɗmol ko lewru ina nanngee e nder ndee hitaande 2018, kadi ko ngol hebori won’de nanngal ɓurngal juutde e nder duuɓi teemedere paaɗi ( hakkunde 2000 e 2100), sabu maa ndu nannge haa laaɓa fotde 01 :43, hade ndu woppitireede seese, ɗuum ina ɓadondiri e kaaɗtudi nanngal mayru, sabu ko nanngal juuti fo ɓurataa 01 :47.
Naatgol lewru e mbeelu leydi haa yalta ko e 06 :14 timmata, nanngal lewru ngal fuɗɗotoo e ko 17 :15 GMT, ɗuum ko hade mutal naange e yoga e leyɗeele hirnaange Afrik, ko ndeen ndu fuɗɗotoo naatde e mbeelu Ngaawe, so yahii haa wonii 19 :30 ndu nanngee haa ndu timma, ndu wojja coy sabu mayru lommbaade e mbeelu Leydi he, ɗuum noo firti ko mutal naange to hirnaange Afrik hawrata ko e ndu nanngaa haa ƴoƴi, so naange muti ñalnde 27 Morso tan yo en mbaɗtu hakkillaaji men e fuɗnaage, lewru ummotoo ko ina nanngaa haa wojji coy.
Ko noon woorata haa 21 :13 nde ndu fuɗɗoo fooynude seeɗa, ndu yaaɓana seertude e mbeelu leydi, boɗoyol ngol ustoo, haa ndu ɗaccitoyee haa laaɓa hedde 23 :28.
Boɗoyol lewru ndu ko batte kedde ciiñsiiñƴe naange naatɗe e faandu henndu Leydi, ɗeen ciiñsiiñƴe keltee haa leefa, sabu ina gasa ɗe kawra e duule e punndi Leydi, so ɗe njotiima Lewru, ɗe njottotoondu ko eɗe leefi e ɗe ngojji, ko ɗuum wojjinta ndu.
Kadi tuma nde ndu nanngete nde tawata e ndu lusoyi no feewi sbau yolnde hakkunde men e mayru maa wooy 404 300 km, ɗuum noon ndu feeñata ñalnde nanngal nde ko e ndu famɗi.
HAMMADI JAH
WEEYO : NAANGE E LEWRU MAA NANNGE 27 MORSO 2018 (GANNDO)
Nanngal naange ina fadaa e 27 Morso 2018. Ko nanngal juutngal hakke waktu e hojomaaji 43 etee e oon tuma ko naange ngee fof mutat. Nanngal naange ngee ko waktuuji 17 kikiiɗe pawɗi hojomaaji 15. Mutal naange hirnaange Afrik hawrata ko e nge mutii. Hay lewru maa nannge e ngaal lajal. Lewru nduu maa wojju coy e dow battane nanngal naange ngal. Ko ngal ɗoo nanngal naange wonata ɓurngal mawnude e duuɓi teemedere garooji.
Post your comments
Vous devez être connecté(e) pour rédiger un commentaire.


text:
Ciimtoowo keeriiɗo Fedde Ndenndiije Dentuɗe (NgD) jilliiɗo Muritani hakkunde 2 e 11 mee 2016 oo, wiyetee ko Philip Alston (Filip Alston). Faandaare njillu nguu wonnoo ko ɓetde golle laamu Muritani to bannge hare kaaɗtudi baasal kam e ɗooftagol ko hunanii winndere ndee to bannge ɗooftagol jojjanɗe Aadee, e dow bismaango Laamu Muritani.
Ciimtoowo keeriiɗo Fedde Ndenndiije Dentuɗe (NgD) jilliiɗo Muritani hakkunde 2 e 11 mee 2016 oo, wiyetee ko Philip Alston (Filip Alston). Faandaare njillu nguu wonnoo ko ɓetde golle laamu Muritani to bannge hare kaaɗtudi baasal kam e ɗooftagol ko hunanii winndere ndee to bannge ɗooftagol jojjanɗe Aadee, e dow bismaango Laamu Muritani.
O wiyi kanko Filip Alston “Baasal noon wonaa tan waasde jogaade dañirgal. E ngal toɗɗii geɗe keewɗe, gila e ŋakkeende nguura haa e keɓal ndiyam e senaare, e nehdi e jaŋde e safaara e soklaaji tokoosi goɗɗi. E ngal joopii kadi joñeede e renndo, tee e ngal jotondiri no feewi e paltoor. Ɗooftagol jojjanɗe Aadee ko senngo teeŋtungo e nder hare basal.”
Ñalnde 11 mee 2016, o hollitii e nder ciimtol makko hee wonde « Muritani ko leydi ngalɗundi no feewi e banngeeji keewɗi. E ndi alɗi oogirɗe e liɗɗi e ndariindi e leydi ndema moƴƴiri daande maayo Senegaal. Ko ndi leydi ndi sariya mum natti jaɓde njiyaagu, ndeeƴndi, keɓndi balle ƴellitaare keewɗe ummoriiɗe e winndere ndee » kono « ko ɓuri yimɓe heewde e gorgolnaaɓe, tararsanaaɓe e baraknanaaɓe ɓe njokkondir-mi ɓee, nguuri ko baasal ɓalewal kurum, alaa ko teskii e nguun ngalu so wonaa ɓorƴitgol leyɗe mum en ».
O wiyi « Muritani ina waawi nattudedeeƴde sabu mum wonde e diiwaan mo deeƴaani, so wonaa noon njeñtudi ƴellitaare leydi ndii waɗtu fecciteede e potal ». « Laamu Muritani ina foti ɓeydaade huuɓnude ko huninoo ko fayti e kaɓgol e batte njiyaagu, waasa yiyrude golle ɗee no sadak nii, annda muritaninaajo kala ina jogii hakke gorworo heɓde ndiyam e safreede e janngineede e heɓde nguura ».
O jokki « Hardaneeɓe e ɓaleeɓe alaa fof ɗo njiyetee e denndaangal tolnooji laamu tamngu hattan, tee ko ɗawaaɓe e ceŋɗe faggudu e renndo keewɗe. Ɗii goomuuji ɗiɗi ɓurii tataɓe ɗiɗi yimɓe leydi ndii, kono faandaare politikaaji deweteeɗi ɗii ko majjinde soklaaji maɓɓe e hakkeeji maɓɓe.» E miijo makko « TADAMOUN fotnoo ko mahde janngirɗe goɗɗe kam e taarorɗe, wallita gollotooɓe e ekkolaaji ngonɗi e sawndooji ɗii, hatojinɓe heen no feewi, kono wonaa ƴettude 84 miliyoŋ ugiyya fof waɗa ɗum e mahngo ekkol bayɗo no Taj Mahal to Dar el Barka. »
« … Ko idii fof hardaneeɓe e ɓaleeɓe ina pamɗi e nokkuuji pewjooji. Caggal ɗum, e nder diiwanuuji rewo ɗi njillii-mi ɗii, caɗeele jaŋde ina toon sibu tataɓal sukaaɓe ɓee jahataa ekkol. Yanti heen jaŋde ndee moƴƴaani. Ko ɗuum tagi ko 10% (sappoɓal) fat ɓennata faade kolees, tee ko ɓuri heen heewde ngoppat gila keɓaani hay seedantaagal gootal.”
Ngolɗoo ciimtol noon addanii laamu nguu laawaade no feewi, e jaabtaade mo. Gardiiɗo Nokku Jojjanɗe aadee e faabuya laamu Muritani idii yande e makko e seyfitde mo, e takkude mo wonde « neɗɗo guuriiɗo sibu nanani tan ko won ɗeen pelle ɗe njiɗaa leydi ndii, ɗe alaa ko woni faandaare mum en so wonaa feccude yimɓe e yeddude golle paayodinɗe baɗaaɗe to bannge politik e faggudu e renndo.» O takki Altson weleede waasde haalde nokkuuji ɗo golle paayodinɗe mbaɗaa e waɗtude hakkille mum fof e artiraaɓe Senegaal kam e yimɓe wiyooɓe laamu teettii jeyi mum en, tee o haalaani goonga so o wiyii hardaneeɓe e ɓaleeɓe ko ɗawaaɓe, tee o rokkii limooje ɗe tuugnaaki e ko woodi. Yimɓe laamu woɗɓe kadi takki mo famɗude ko anndi to bannge aadaaji dipolomasi (ganndiraaɗi mooytude goonga) kam e yaawde hoomteede sabu famɗude mo neɗɗaagu. Ɓe njahi haa ɓe njooɓtii heen Komisariyaa Toowɗo fedde Ngenndiije toppitiiɗo Jojjanɗe Aadee gonɗo ɗoo e Nuwaasoot, mo ɓe takki « waawde naatnude haralleeɓe juumre ».
To bannge renndo ngoo, ko goonga heewaani partiiji politik walla pelle renndo kaalɗi heen huunde tawo, kono yoga e yimɓe ina ngoongɗini ko Filip Alston winndi, haali koo. Yeru, mawɗo Dental Orop biynooɗo ñalnde 9 mee 2016, ko adii nde Alson saaktata wiɗto mum, wonde hay leydi ngootiri «waawaa ƴellitaade tawa ina ɗawi feccere e yimɓe mum ». O hunii maa Dental Orop jokku wallude Muritani kam e renndo Siwil mbele na « maha Muritani deeƴɗo, teskiiɗo yimɓe mum fof, teeŋtinɗo ngootaagu ngenndi, dariiɗo mbele leƴƴi Muritani fof e yimɓe mum fof ina nguurda e jam, ɓamtodoo ».
Won gollooɓe politik, ko wayi no Sammba Caam, hooreejo FPC (senngo e FLAM) wiyi : “Haala nulaaɗo keeriiɗo Fedde ngenndiije dentuɗe paatuka e baasal addii duko mawngo sibu ka fiyi ko e ɗuure, ka fooɗtii hakillaaji yimɓe e jiiɓru ɗee caɗeele mbaawi jibinde so ñawndaaka… Ɗuum haawaani mi e jikku ɓeeɗoo yimɓe woowtuɓe waɗde nii so caɗeele kaalaama. Kono ina haawi mi ko loraaɓe ɓee e koye mum, walla ɓiɗɓe leydi ndii nuunɗuɓe tan, njaabtaaki ɗum koo ! Mi taar-taarnataa nii… mi haalat haa laaɓta : Alston alaa ko waɗi so wonaa sifaade ko woodi e Muritani koo. Miɗo wondi e ciimtol makko ngol gila e mbaadi haa e loowdi”.
Porfesoor Loh Gurmo, cukko gadano UFP, kam ne wiyi « alaa ciimtol meeɗi haaldude nii goonga ngam sifaade ngonka faggudu e renndo Muritani ». Tee, « Ɗo diskuur mawɗo leydi oo to Neema takkunoo miskinɓe Alla, haa arti noon e hardaneeɓe saabaade kam en e koye mum en baasal mum en », rokkii ngolɗoo ciimtol faayiida teeŋtuɗo.
E wiyde Gurmo, « Politik sadak » mo laamu « persidaa waasɓe » rewi oo ina wirna goonga mettuɗo guuraaɗo oo, teeŋti noon e joñgol hardaneeɓe, ɓorƴitgol leyɗe remooɓe daande maayo, penaale e ɓurondire puŋŋiniiɗe lorɗe yimɓe heewɓe, tawi ina ulla e gite yimɓe baɗe kaangaaɗe bayɗe no oo ekkol « bayɗo no Taj Mahal » mahraaɗo fotde 80 miliyoŋ e nder nokku ɗo o jogoraani naftude hay huunde sibu o timpaa ko hakkunde baasal ɓalewal kurum e nder ladde tuulaa heelaa.
Ciimtol ngol memii politik laamu tuugiiɗo e paltoor goomuuji yimɓe no ngoorunoo haa arti noon e hardaneeɓe e leƴƴi ɓaleeɓe, ɓe laamu nguu joopii e politikaaji mum paltoor jaajɗi.
Ko wonaa ɗuum, ko ganndo gooto ine wiyee Mariella VILLASANTE CERVELLO, karallo Muritani e Peru, ganndo ko faati e yimɓe e renndo, winndii heen huunde. O wiyi : « Ko Filip Alston haali koo ina yahdi e ngonka Muritani woni e mum kaa, ɓeydotooka bonde ñalnde kala, tawi noon laamu Muritani ina muɓɓi gite mum, ina salii ƴeewde goonga, ina yedda kaa ngonka renndo puŋŋiniika ɗo ko ɓuri heewde e yimɓe leydi ndii ngondi e caɗeele nguura e ɗomka e rafi cellal e ɗawre sarwisaaji laamu. »
Sariya keso karminoowo njiyaagu ƴettaaɗo oo « teskaaki ngonka yoga e dente guurɗe e njiyaagu, dimɗuɗe, bellitiiɗe e haala, kono joñaaɗe nder renndo sabu jotondire mahiiɗe e hakkillaaji gonɗe hakkunde iwdi njiyaagu e tunwugol asko. E nder oo fannu, sariya oo alaa ko haali e ngooroondi caɗeele gonɗe e renndo Muritani hannde ɗee, so caɗeele goomuuji capatooji e afriknaaji keddiiɗi e ɓoggi njiyaagu ».
Laaɓtitinen wonde kuutoragol kelme « njiyaagu » e « jiyaaɓe” ina saɗti nde tawnoo ɗe peeñninaani ngonka yowitaare e yowitaare mawnde yimɓe e galleeji no ngoorunoo, ɗe cuɓii-mi innirde « goomuuji jiyɗuɗi ». E wiyde makko, « no muritaninaaɓe daraniiɓe haɓde e njiyaagu mbiyrata ina nawde « jeygol innama aadee » e kelme “njiyaagu/jiyaaɓe” yahdaani e goonga, weleede ɓe e metteede ɓe fof, hay so tawii ɓe kuutorirtoo ɗee kelme ko ngam ɓeydaade fooɗtude hakkillaaji yimɓe e hujjaaji potal nder renndo e to bannge hakkeeji. E nder ɗuum, kuutoragol helmere « hardaneeɓe » ngam joopaade « jiyaaɓe » walla « ummiiɓe e jiyaaɓe » ko coowgol jilɓungol coomngol mbaadiiji keewɗi yowitaare nder renndo safalɓe, tawi noon ko wayi noon ina woodi e nder renndooji haalpulaar en e soninkooɓe ».
« Winndere ndee kam e laamu Muritani e hoore mum, ina nganndi paltoor « goomuuji jiyɗuɗi » kam e leƴƴi ɓaleeji Muritani, hono haalpulaar en e sooninkooɓe e jolfuɓe ina woodi e leydi hee, ɗum noon, so ɗum haalaama, fotaani mettude walla bettude hay gooto. »
Kanko Doktoor Mariella o wiyi « hol no laamu ƴettirta sariya laaɓtuɗo (karmingol njiyaagu) tawi alaa limooje, walla wiɗto ngonka mum ?» Ndeen toɓɓere, e wiyde makko, ine feeñi e ciimtol Filip Alston ɗo wiyata « Muritani ina jogii Nokku limtooje (Office national des statistiques) moƴƴo, kono ina laaɓti, no geɗe ɗee lelniraa nii, ko politik rewi ɗoon ». Kono, nde tawnoo laamu nguu jaɓaani feeñninde facciro geɗe jowitiiɗe e leƴƴi e ɗemɗe walla geɗe goɗɗe kimmuɗe, anndude ngonka renndo ngoo tigi rigi, ina saɗti no feewi. »
« Eɗen padi e caaktugol ciimtol cakkitol jowitiingol e kaaɗtudi baasal e paltoor e lewru suwee 2017 ngam heɓde kabaruuji ɓurɗi laaɓtude. Ɗoo e ndeen, ina moƴƴi, ina heñoraa paamen wonde yimɓe mbaawaa jokkude e yeddude huunde fuŋŋiniinde, foti kay ko fuɗɗaade yuɓɓinde jaabawuuji e safaruuji moƴƴi wonande soklaaji mawɗi ɓesngu Muritani, nguurngu hannde e caɗeele mettuɗe no feewi. »
Bookara Aamadu Bah
« Täj Mahal » ko galle mawɗo mo hono mum e yooɗde weeɓaani, gonɗo Inndo.


text:
Baaba en an maaki ko ɓe fuɗɗiiɓe yewtere fii ndonndi ndin:
Hiɗen waawi senndude kippoodiiji ɓadondiraaɓe ɓen kippoodiiji tati:
Kippoodi araniri ndin: Neene e baaba, e ɓiɓɓe ɓen, e ɓiɓɓe ɓiɓɓe ɓen ko wano non...
Si wonaa tun ɓiɗɗo reedu si hino woodi o haɗay taaniraawo gorko e debbo.
• Baaba en ko hon ɗun woni taaniraawo gorko e debbo?
- Ko woni taaniraawo ko ɓiɗɗo ɓiɗɗo gorko maa ɓiɗɗo ɓiɗɗo suddiiɗo.
Kippoodi ɗiɗaɓiri ndin: ko kotiraaɓe makko ɓen e minñiraaɓe makko ɓen e banndiraaɓe makko ɓen, si tawii ɓen alaa ko ɓiɓɓe maɓɓe ɓen, e soriraaɓe ɓen e patiraaɓe ɓen no ɓe ƴawiri woo ka banŋe baaba e ka neene, si tawii siɗɗo makko on hino mari ɓiɓɓe e ɓiɓɓe ɓiɓɓe ɓiɗɗo ɓattiiɗo on haɗay ɓiɗɗo woɗɗiiɗo on ndonndi ndin.
• Waɗanee lan misal ko wonuɗon e yewtude kon:
- Ɓiɗɗo siɗɗo si tawii hino woodi e piyude e misal, o haɗay taaniraawo siɗɗo on(kotiraawo maa minñiraawo) ndonndi ndin ronata.
Kippoodi tataɓiri ndin: Bappiraaɓe ɓen e kaawiraaɓe ɓen e yaayiraaɓe ɓen e neeniraaɓe ɓen, si tawii hay gooto e ɓe’e ɗo’o alaa ko ɓiɓɓe maɓɓe ɓen.
Ɓe roniray no ɓe ɓuri ɓattondirde non, ɓaawo ɓiɓɓe ɓen ronataa-ɓiɓɓe bappiraaɓe ɓen e ɓiɓɓe kaawiraaɓe ɓen e ɓiɓɓe yaayiraaɓe ɓen e ɓiɓɓe neeniraaɓe ɓen-Hara bappiraawo on maa kaawiraawo on maa yaayiraawo on maa neeniraawo on hino woodi, si wonaa e nder alhaali gooto mo defte fighiha ɗen yewti fii mu’un.
• Ko fii honɗun senndan ɗon ɓadondiraaɓe ɓen e gol ɗo’o laawol kippoodiiji, on senndaali ɓe e pecce ?
Ko mi faala wi’ude ko fii hon ɗun wi’anɗon wonnde en sennday ɓadondiraaɓe ɓen e kippoodiiji, on wi’aali en sennday ɓe e pecce ?
• Lanndal ma’a ngal hino himmi, ɗo’o ka ndonndi ɗo’o kippoodi woɗɗundi ronataa hara kippoodi ɓattiindi hino woodi, ko ɓe ardondirɓe kippoodi kippoodi.
• Si tawii non mayɗo on alaa ɗi’i kippoodiiji ɗi yewtuɗon fii mu’un ɗo’o fow ?
- On tuma ko bappiraaɓe baaba en makko e bappiraaɓe yumma makko e yaayiraaɓe maɓɓe kamɓe ɗiɗo e kaawiraaɓe maɓɓe e neeniraaɓe maɓɓe e ɓiɓɓe maɓɓe ɓen ronata mo.
• Si tawii non ɓee ɗo’o alaa ?
- Ko bappiraaɓe soro makko ɓen e bappiraaɓe pati makko ɓen e neeniraaɓe maɓɓe ɓen ronata, ɓaawo maɓɓe ko ɓiɓɓe maɓɓe ɓen ko ɓe juutiwoo sarti nde goongata e maɓɓe ɓadondiral mayɗo on, wattude e anndude wonnde ko ɓuruɗo ɓattaade woo ardintee.
• On ɓannginanaali lan gorko on e suddiiɗo (resindirɓe ɓen) on ko e hommbo e kippoodiiji tati feƴƴuɗi ɗin ɓe jeyaa ?
- Kammɓe ɓe ronay e ley sartiiji feereeji, wonaaɓe yaltuɓe e nder ɗin kippodeeji, ko woni ɓe roniday e majji ɗi fow.
• Awa jooni yo mi lanndo on taho fii ndonndi kippoodi araniri ndin, ɓaawo ɗun mi lanndoo on fii ɗiɗaɓiri ndin e tataɓiri ndin.
- Lanndo no faaliraɗaa woo.
• Si tawii maayuɗo on maraa ɓattiiɓe mo e nder kippoodi araniri ndin si wonaa ɓiɓɓe makko ɓen tun?
- Ɓe ronay jawdi makko ndin fow.
• Si tawii non ko ɓiɗɗo gooto gorko maa suddiiɗo o mari ?
- O rona jawdi ndin fow.
• Si tawii non ko worɓe tun maa ko suddiiɓe tun.
Ɓe sennday jawdi ndin hakkunde maɓɓe e feero kewal.
• Si tawii non hiɓe jilli worɓe e suddiiɓe ?
- Gorko on ƴettay yeru geɓal suddiiɓe ɗiɗo.
• Ennee ɓiɗɗo hino innee gorko e suddiiɗo fow, kaa ko gorko tun wano yimɓe ɓen wi’irta non ?
- Hino wi’ee ɓe ɗiɗo non, ko konngol joomiraaɗo tedduɗo on ka nder deftere makko teddunde :
﴿ يُوصِيكُمُ اللَّهُ فِي أَوْلاَدِكُمْ لِلذَّكَرِ مِثْلُ حَظِّ الُأثَيَيْنِ ﴾ .
{Allaahu on hino wasiyoo on ka nder ɓiɓɓe mo’on waɗangol gorko on wano geɓal suddiiɓe ɗiɗo}.
• Si tawii en ƴettii misal wonnde gorko maayii accii ɓiɗɗo gorko e ɓiɗɗo suddiiɗo, ko honno ndonndi ndin senndirtee hakkunde maɓɓe ?
-Jawdi maayuɗo on senndete geɓe tati, ɓiɗɗo on geɓe ɗiɗi e mayri, ɓiɗɗo suddiiɗo on geɓal gootal.
• Si tawii non maayuɗo on maaraa ɓattiiɓe e kippoodi araniri ndin si wonaa baaba en makko e yumma makko, hara gooto e maɓɓe hino wuuri gooto e maɓɓe maayii ?
- Wuuruɗo on ronay jawdi ndin fow.
• Si tawii non neene on e baaba on hino wuuri ɓe fow, hara mayɗo on alaa siɓɓe ?
- Baabiraawo on ƴettay tataɓe ɗiɗi jawdi ndin, neeniraawo on ƴetta tataɓal heddii ngal ngal.
• Si tawii neene on e baaba on hino wuuri hara mayɗo on ko jiwo gooto acci, hara o maraa banndiraaɓe ?
- Haray jowaɓal jawdi ndin ko baabiraawo on, jowaɓal go’o neeniraawo on e jowaɓe tati jiwo on.
• Si tawii non gooto e mawɓe mayɗo on hawtondirii e ɓiɓɓe makko worɓe e rewɓe.
- Haray jeegaɓal jawdi ndin ko neene on maa baaba on jeyi, luttundi ndin senndanee ɓiɓɓe ɓen wano ngal ƴi’al ɗo’o (hino woodani gorko on yeru geɓal suddiiɓe ɗiɗo).
• Accee yahen ka ndonndi kippoodi ɗiɗaɓiri..Miɗo annditi on wi’ii lan wonnde siɓɓe ɓen (kotiraaɓe ɓen maa minñiraaɓe ɓen) ko ka kippoodi ɗiɗaɓiri jeyaa.
- Ɗun hino selli.
• Si tawii mayɗo on ko siɗɗo gooto mari gorko maa suddiiɗo ?
Jawdi ndin ko wooduɗo e maɓɓe woo jeyi ndi fow.
• Si tawii himo mari siɓɓe ɗuuɗuɓe immorde e baaba en makko e yumma makko ?
- Ɓe senndante jawdi ndin e feero kewal si tawii ko ɓe worɓe tun, si tawii non woɓɓe e maɓɓe ko worɓe woɓɓe e maɓɓe ko rewɓe haray (hino woodani gorko on yeru geɓal suddiiɓe ɗiɗo). Si tawii ɓe fow ko ɓe neene gooto baaba gooto, maa hara ko baaba gootooɓe tun hara neene gootooɓe tawaaka. Si tawii non ko ɓe neene gootooɓe tun ɓe sennday hakkunde maɓɓe e feero kewal no ɓe woniri woo.
• Moƴƴii, bappa e yaaye ko e kippoodi tataɓiri ndin jeyaa-wonaa non woniri ?
- Eyyo, kaawu e neeniraawo kadi ko non woniri.
• Si tawii en ƴettii misal wonnde neɗɗo maayii hara o maraa si wonaa bappiraawo gooto maa yaayiraawo gooto?
- Jawdi ndin fow ko bappiraawo on maa yaayiraawo on jeyi.
• Si tawii himo mari bappiraaɓe ɗuuɗuɓe, maa yaayiraaɓe ɗuuuɗuɓe ?
- Ɓe sendante jawdi ndin e feero kewal (ɓe fota ter).
Si tawii bappa maa yaaye hawtondiranii mayɗo on maa ko ɓuri wonndude e kaawiraawo maa neeniraawo maa ko ɓuri ?
- Jawdi ndin senndete geɓe tati, geɓe ɗiɗi fii bappiaaɓe ɓen e yaayiraaɓe ɓen e geɓal fii kaawiraaɓe ɓen e neeniraaɓe ɓen.
• Ndonndi gorko on e ɓeyngu mu’un ?
- Ɓeyngu hino mari ñaawoore hertiinde ka nder ndonndi yoga e piiji ɗi moodibbo on acci sonnaajo ronataaɗi few. Wonaa e nder ko gorko on acci kon wonaa coggu mu’un, wano leydi e mbaadi huuɓundi wano leydi suudu ndun maa leydi remaandi e piyude misal e ko wonaa ɗun kala leydi tawundi ko gorko on jeyi ndi sonnaajo maraa geɓal e mayri wonaa e mayri wonaa e coggu mayri on.
Yoga e jawle o alaa haggee e majje tigi, ko woni tun himo mari geɓal makko ngal ko e coggu majje on ɗun le koka nder leɗɗe maa remuruuji e ka cuuɗi, sonnaajo on hino mari geɓal mu’un ngal e nder coggu ɗen jawle ɗon-ñannde njoddi majje on jonna-ɓaawo sennbingol e laawol anndaangol ka semmbinay ɓe ɓen, daganaaki ronooɓe ɓen fow huutorgol e nder ko ɓeyngu (maayuɗo’on) ronata kon hay si tawii geɓal makko ngal ko e nder cuggu mu’un on woni si wonaa ɓaawo ɗaɓɓirgol mo duŋayee.
• Si tawii non wonaa leyɗe ɗen e cuuɗi ɗin e leɗɗe ɗen e remuruuji ɗin e ko gorko on acci kon ?
- Ɓeyngu makko roniray wano ronooɓe luttuɓe ɓen ronirta non.
• Enee gorko hino rona ɓeyngu mu’un ?
- Eyyo hino rona, ko ɓeyngu makko acci kon fow foti ko eggay ɗun maa wonaa leydi maa jawdi maa leɗɗe maa cuuɗi e ko wonaa ɗun.
• Si tawii non suddiiɗo on maayii hara moodi makko hino wuuri hara o maranaa gorko on ɓiɗɗo o maraa kadi ɓiɗɗo nokku go’o ?
- Haray hino woodani korko on feccere ko ɓeyngu makko acci kon, feccere luttunde nden ko ronooɓe luttuɓe ɓen jey.
• Si tawii non sonnaajo on hino mari ɓiɗɗo ?
- Haray ko nayaɓal ngal woodani gorko on luttundi ndin ronooɓe luttuɓe ɓen.
• Si tawii non en yiltindirii lanndal ngal... en wi’ii si tawii gorko maayii hara o maraa ɓiɗɗo hara ɓeyngu makko hino wuuri. Ko hon ɗun o ronata moodi makko ?
- Haray sonnaajo on ko nayaɓal jawdi ndin ronata ko heddii e maryi kon ronooɓe luttuɓe ɓen.
• Si tawii non himo mari ɓiɗɗo foti ko e on ɗon sonnaajo maa ko e goɗɗo go’o ?
- Haray sonnaajo on hino mari jeetataɓal jawdi ndin heddiindi ndin ko ronooɓe ɓen fow jeyi.
Baaba en an maaki hino ton lannde go’o fii ndonndi si tawii a faalaama ɓeydaade e ɗun hiɗa waawi yiltaade ka defte fihgiha mawɗe.
Si wonaa tun mi yewtete ka lannoode yewtere me’en ɗo’o piiji:
1-Piiji jonnete ɓiɗɗo afo mayɗo on: Deftere makko Alhgur’aana nden, hurundaare makko nden, kaafa makko kan, conci makko ɗin, foti hari o wattike ɗi kaa o wattaaki ɗi, maa hari himo eɓɓi wattagol ɗi, si tawii alghur’aanaaje ɗen hino ɗuuɗi maa kurunndaaje ɗen maa kaafaaje ɗen [haray hino waɗɗii ɓiɗɗo afo (gorko) on nde o faamondirta e ronooɓe luttuɓe ɓen, ko wano non jogoranji makko hare ɗin wano finkaari maa labbooru maa ko nanndi e ɗun immorde e aalaaji hare.
2-Waruɗo ronataa waraaɗo, si tawii warugol ngol ko e hoore tewaare e tooñe, si tawii non warugol ngol ko faljere o ronay ko oya acci kon.
3-Julɗo hino rona keefeero, kono keefeero ronataa julɗo.
* * * * * *